Тожикистонда йирик гидрокарбонлар манбаи аниқлангани не қадар ҳақиқатга яқин? - BBC O'zbek\nТожикистонда йирик гидрокарбонлар манбаи аниқлангани не қадар ҳақиқатга яқин?\nImage caption Тожикистон заминида йирик гидрокарбонлар манбаи бўлиши мумкинлигши айтилмоқда.\nМарказий Осиё нефт ва газ бозорида тадқиқот ва ишлаб чиқариш тшлари билан шуғулланувчи "Tethys Petrolium Limited" ширкати Тожикистонда ўта йирик миқдордаги гидрокарбонлар манбаси топилгани ҳақида баёнот тарқатган.\nБаёнотда сўз "супер-гигант" миқёсдаги эҳтимолий манба ҳақида кетади. Шунингдек, бу манбанинг не қадар қисми захира даражасида аниқланиши кафолати йўқлиги ҳам айтилган.\nШу вақтгача энергия соҳасида бошқаларга қарам бўлиб келган мамлакат учун бу баёнотнинг аҳамияти не қадар ва не қадар кутилмаган?\nМарказий Осиё нефт ва газ соҳасида таҳлилчи Жон Робертснинг Би-би-си билан суҳбатда айтишича, бу баёнот жуда-жуда муҳимга ўхшаб кўринмоқда.\nЖон Робертс: Биринчидан гап тижорий миқёсдаги манба ҳақида кетмоқда. Агарда бу манбаларни ўта ортиқча ҳаражатларсиз қазиб чиқариш имкони бўлса, энергия соҳасида бошқаларга қарам бўлган Тожикистон учун бу энергия мустақиллиги ва хорижга энергия экспорти имконини англатади. Ана шу жиҳатдан бу Тожикистон учун жуда катта янгилик.\nБи-би-си: Марказий Осиё давлатларидан янги энергия захирлари топилгани ҳақида тез-тез хабарлар келиб туради, бу янги кашфиёт не қадар ишончли ва асосланган, деб ўйлайсиз?\nЖон Робертс: Гап шундаки, бу манбаларнинг ҳозирда топилгани ҳақида нисбатан кичик бўлган "Tethys Petrolium Limited" ширкати хабар бераётгани эмас, бу манбаларни АҚШдаги йирик ва обрўли ширкат "Gustavson Associates" ўрганиб, баҳолаб чиққанидир. Ана шу жиҳатдан ҳозирда пайдо бўлган янгилик анчайин ҳақиқатга яқиндир, деб ўйлайман. Гап ўта йирик гидрокарбонлар миқёси ҳақида кетмоқда, лекин бу манбалар ҳали аниқ белгиланган захиралар деганини англатмайди. Бошқача айтганда, агарда ҳамма нарса кўзланган йўлда ривожланиб, пармалаш ишлари бу тахминларни тасдиқласа, келгуси 2-3 йил мобайнидла анчайин аниқ миқёслар ҳақида гапира бошлашимиз мумкин бўлади. Ҳозирда бир нарса аниқ, қандай бўлмасин бу жуда йирик кашфиёт.\nБи-би-си: Баёнотда "супер-гигант" манба ҳақида сўз кетмоқда, дейлик газ ва нефтга бой Туркманистон захирлари билан сошлиштирсак, Тожикистондаги манбалар не қадар?\nЖон Робертс: Келинг нефтдан бошлайлик, гап ҳозирда эҳтимолий 8. 5 миллиард баррел нефт манбаи ҳақида кетмоқда. Лекин шуни назарда тутингки, манба аниқ захира деганини ҳали англатмайди. Бу ерда бир қатор манбалар ҳақида гап кетаётган бўлса ҳам ўта улкан миқёсдаги кашфиёт борасида сўз юритишимиз мумкин. Туркманистон нефт захирлари 0. 6 миллиард баррел, деб айтилган. Бу миқдорнинг ўзигина Туркманситонинг ўз ички эҳтиёжини қоплаши ва бундан ташқари кунига 100-200 баррел нефтни хорижга сотиш имконини беради. Хуллас Тожикистондаги манбаларни аниқлаштиришга бир неча йил кетса ҳам, бу ерда гап ўта йирик манбалар ҳақида кетмоқда.\nБи-би-си: Гап сиз айтгандек ҳали захира эмас, манба ҳақида кетмоқда экан, бу манбаларни қазиб чиқариш не қадар имконли экани ҳақида сўраш ҳали эрта бўлса керак?\nЖон Робертс: Ҳа, буни аниқ билиш учун ҳали йиллар керак бўлса керак. Бу ҳақда эълон қилган "Tethys Petrolium Limited" энди йирик пармалаш лойиҳаларини олиб бориш учун молия қидира бошлайди. Бу лойиҳалар муваффақиятли бўлган тақдирда ҳали бу захирларни бозорга етказиш учун интфраструктурани яратиш керак бўлади. Лекин нима бўлмасин, Тожикистонда шу вақтгача номаълум бўлган йирик манба ҳақида сўз кетмоқда. Фараз қилинг, агарда ҳозирда айтилаётган манбанинг ўндан бир қисми тасдиқланган ҳолда ҳам келгуси 30 йил мобайнида кунига 77 минг баррел нефт олиш имконини англатади. Лекин бу манбаларанинг бундан-да кўпроқ қисми тасдиқланиши эҳтимоли катта. Жуда катта миқдорда газ захирлари эҳтимоли борлиги ҳақида ҳам гап кетмоқда.


"Бунёдкор" мураббийларининг қуръадан кўнгли тўлдими?\n20 февраль, 2021, 23:00\nҚуръа биз учун қулай келди.\nХабарингиз бор, саноқли соатлар олдин Суперлиганинг 2021 йилги мавсуми учун қуръа ташланди.\nҚуръага кўра, "Бунёдкор" мавсумни ўз майдонида Муборакнинг «Машъал» клубига қарши ўйин билан бошлайди. Эътиборлиси, 2020 йилги мавсумда бу рақиб билан 2-турда тўқнаш келган эди. Маълумки, Суперлиганинг қуръаси ўз-ўзидан ўринбосарлар ва U-18 жамоалари учун ҳам таъсир қилади. Яъни, асосий таркиб билан бир қаторда ўринбосарларимиз ҳам U-18 жамоа ҳам мавсумни ушбу қуръа асосида ўтказади. Клуб матбуот хизмати ҳар учала жамоанинг мураббийларининг қуръа ҳақидаги фикрларини эълон қилди.\nМарат Мифтахуддинов («Бунёдкор» мураббийи): «Қуръа биз учун қулай келди»\n- Аслида қуръа қандай ўтишидан қатъий назар барча рақибларга қарши майдонга чиқиб, ўйнаш лозим. Шунчаки, саналар ҳар хил бўлади. Бу йилги қуръани аввалги мавсумдагиларидан бироз фарқи шуки, рақиблар кетма-кетлиги жиддийлашиб кетмади. Яъни, илгари кетма-кет 3-4та ўйин совринли ўринлар учун курашадиган жамоаларга қарши ўйнашга тўғри келарди. Шу томондан бу йилги қуръа биз учун қулай келди.\nҲар қандай жамоа мавсумни ўз уйида бошлашни хоҳлайди. Чунки мавсум старти байрам ҳисобланади ва албатта байрамни ғалаба билан нишонлаш керак. Янги мавсумга қадар олдимизда деярли уч ҳафталик муддат бор. Ўйлайманки, 9 мартга жамоа ҳеч қандай муаммоларсиз етиб боради. Биз режамизга кўра, мавсумга тўлиқ тайёр бўламиз.\nАбдуҳамид Қодиров («Бунёдкор U-21» мураббийи): «Ёш ўйинчилар билан ҳам мавсумни муваффақиятли ўтказамиз!»\n- Ҳар қандай мусобақани бошланишида бироз ҳаяжон бўлади, албатта. Лекин мавсумни ўз майдонимизда бошлашимиз бизга устунлик беради. Жамоа мавсумга тайёр дейишим мумкин. Тўғри, таркиб деярли янгиланди. Тўрт нафар асосий футболчимизни бош жамоамизга, яна шунчасини «Олимпик»ка бердик. Таркибимизни академиямиз тарбияланувчилари билан шакллантирдик. Аслида бизнинг асосий вазифамиз бош жамоага ўйинчи етказиб бериш. Биз шу йўлдан юряпмиз. Қолаверса, албатта натижага эришишни ҳам хоҳлаймиз. Ҳар қандай мураббий нафақат футболчи тарбиялаш, балки натижага эришишни истайди. Қўл остимдаги деярли янгиланган таркиб, ёш ўйинчилар билан ҳам мавсумни муваффақиятли ўтказамиз!\nРинат Мифтахуддинов («Бунёдкор U-18» мураббийи): «Мавсумни совриндорлар қаторида якунлашни мақсад қилганмиз!»\n- Бу йилги мавсум ҳам яқинлашяпти. Жамоамизнинг мавсумга тайёргарлиги давом этмоқда. Мен шогирдларим олдига янги мавсум олдидан йилни энг камида совриндорлар қаторида якунлаш вазифасини қўйдим. Аслида ўтган йили ҳам совриндорлардан бири бўлишимиз мумкин эди, бироқ қандайдир хатолар сабабли тўртинчи ўринга тушиб қолган эдик. Мавсумни ўз майдонимизда, қолаверса яхши шаклланган, академиясининг тарбияланувчиларига таянадиган «Машъал»га қарши бошлаш қизиқарли. Ўз уйингда деворлар ҳам ёрдам беради, дейишади. Қолаверса, мавсумни ўз уйингда бошлашнинг плюс томони шуки, футболчилар учрашувга кучли руҳий тайёргарлик билан, фақат ғалаба мақсадида чиқади. Тақвимни кўриб чиқдим, биз учун қулай дея оламан.


Туркманбоши Ислом Каримов билан Бухорода учрашади\n09 март 2021, Тошкент вақти: 01:07\nХабарларга қараганда, Ўзбекистон Президенти Ислом Каримов ва Туркманистон Президенти Сапармурод Ниёзов ўзаро телефон сўзлашуви чоғида ноябрь ойида Бухорода учрашишга келишиб олган.\nУларнинг сўнгги бевосита учрашуви 2002 йилнинг баҳорида Ашхободда бўлиб ўтган эди. Аммо 2002 йилнинг 25 ноябрида С.Ниёзов ҳаётига суиқасд уюштирилгандан кейин икки давлат ўртасидаги сиёсий ва иқтисодий муносабатлар йўққа чиқди.\nЎзбекистон Ташқи ишлар вазирлиги матбуот котиби Илҳом Зокировнинг сўзларига кўра, расмий Ашхобод Ўзбекистонни мазкур воқеага алоқадорликда айблаган. 2002 йилнинг 16 декабрида эса Туркманистон махсус хизмати вакиллари Ўзбекистоннинг Ашхободдаги элчихонасига бостириб кириб, тинтув ўтказган. Улар С.Ниёзовга суиқасд уюштиришга гумон қилинган Борис Шихмуродовни (Туркманистоннинг собиқ ташқи ишлар вазири) излаган. Шундан сўнг расмий Тошкент Ашхободни дипломатик муносабатлар ҳақидаги Вена конвенциясини бузишда айблаган. Шундан бўлса-да, Ўзбекистон томони вазиятни таҳлил қилиш, туркман расмийларининг бу борадаги фикрини ўрганиш мақсадида музокаралар ташкил этиш таклифи билан бир неча марта мурожаат қилган. Бироқ Туркманистон бу таклифларга жавоб қайтармаган.\nИ.Зокировнинг айтишича, Ўзбекистонга қўйилган айблар оммавий ахборот воситалари орқали тарқатилган. Лекин расман айблов эълон қилингани йўқ.\nИ.Зокировнинг маълум қилишича, 24 сентябрь куни И.Каримов С.Ниёзов билан телефон орқали суҳбатлашиб, икки давлат ўртасидаги муносабатларни муҳокама қилган, ўзаро манфаатли масалалар юзасидан фикр алмашган.\nСиёсатшунос Комрон Алиевнинг таъкидлашича, Ўзбекистон Эрон ва Туркияга Туркманистон орқали чиқишдан ҳамма вақт манфаатдор бўлиб келган. Лекин Ўзбекистон-Туркманистон ўртасидаги муносабатларнинг ёмонлиги бу борадаги лойиҳаларнинг амалга ошмаслигига сабаб бўлган. Ўзбекистон ҳатто Хоразм ва Қорақалпоғистонга Туркманистон орқали ўтадиган темир йўлдан ҳам воз кечиб, ўз ҳудудида янги темир йўл қуришга мажбур бўлган.\nШунга қарамай, И.Зокировнинг билдиришича, ҳозир икки давлат ўртасида жиддий муаммолар йўқ. Аммо майда муаммолар ҳам тобора йиғилиб бормоқда. Хусусан, икки давлат ўртасидаги умумий чегаранинг делимитация қилинганига уч йил бўлди. Аммо демаркация юзасидан шу кунгача бир қадам ҳам олға силжиш кўзга ташланмайди.\nЖамиятшуносларнинг эътирофича, Туркманбошининг “Туркман денгизи” яратиш лойиҳаси Ўзбекистон қишлоқ хўжалиги ва экологиясига катта зарар келтиради. Чунки сунъий денгиз қуриб битказилса, туркманлар Амударёдан оладиган сув миқдори кўпаяди ва бу Оролбўйи минтақасига жиддий хавф туғдиради. Шу билан бирга, Кўкдумалоқ нефть конида ўзбекистонликлар олиб бораётган ишлардан ҳам Туркманистон қониқмаётир. Бу кон икки давлат ҳудудида жойлашган бўлиб, нефть қазиш билан Ўзбекистон шуғулланади. Туркманлар эса Ўзбекистон қазиб олинган маҳсулотни келишув бўйича тақсимламаётганидан эътироз билдириб келади.\nХуллас, икки давлат ўртасида тўпланиб қолган муаммолар анчагина. Хўш, Бухородаги бўлажак учрашувнинг истиқболдаги муносабатларга таъсири қандай бўлади?\nК.Алиевнинг фикрича, ўзбек ва туркман халқи (тўғрироғи ҳукуматлари) ўртасидаги совуқчилик узоқ давом этиши мумкин эмас. Шунинг учун Бухородаги музокаралар муносабатларнинг тикланишига, икки тарафлама манфаатли алоқалар йўлга қўйилишига олиб келиши мумкин.


Galaxy S21'ларда Samsung узоқ кутилган селфи камера ечимини қўллаши мумкин! - Terabayt.Uz\nGalaxy S21'ларда Samsung узоқ кутилган селфи камера ечимини қўллаши мумкин!\nЭкраности олд камераларининг тақдири ҳали ҳам сўроқ остида қолмоқда. Бир томондан, турли прототиплар кўрмоқдамиз, «ана чиқди, мана чиқди», деган миш-мишларни учратяпмиз, бошқа томондан эса айрим компаниялар бу технология ҳали «хом» ва пайдо бўлганича йўқ, демоқда.\nАммо манбалардан бирининг хабар беришича, корейс гиганти ушбу экраности камералари ечимини тез орада ўз смартфонларига жорий қилмоқда. Шу ўринда эслатиб ўтамиз, охирги икки йилдирки, Samsung ўз инновацияларининг катта қисмини биринчи бўлиб Galaxy A линейкасининг ўрта бюджетли смартфонларига, кейин эса флагманларга жорий қилиб келмоқда. Албаттаки, бу барча янги технологияларга тааллуқли эмас: экраности селфи камералар биринчи бўлиб флагман Galaxy S21-ларга ўрнатилиши айтилмоқда.\nНима бўлган-да ҳам, кўпи билан бир йилда экраности олд камералари билан жиҳозланган смартфонларни қарши олишимиз мумкин. Шу билан экранлардаги тирқишлардан ва турли сизиб чиқувчи модуллардан халос бўламиз.\nЎҚИНГ: Geekbench ҳали чиқмаган SD865+ процессорли Galaxy Note 20+ 5G’ни тақдимотдан аввал фош этди\n#экраности камера #Samsung Galaxy S20 #Samsung Galaxy S21


Ўзбекистон терма жамоаси бокс бўйича жаҳон чемпионатида олтита медални кафолатлаб қўйди\nГерманиянинг Гамбург шаҳрида давом этаётган бокс бўйича жаҳон чемпионатининг ярим финалига олти нафар ўзбекистонлик спортчи йўл олди. Демак ҳамюртларимиз финал учун кечадиган жанглар олдидан энг камида олтита бронза медалларини нақд қилиб қўйишди.\nМисрда бўлиб ўтган жаҳон чемпионатида ёш таэквончиларимиз тўртта бронза медалини қўлга киритишди\n24-27 август кунлари Мисрнинг Шарм ал-Шайх шаҳрида таэквондо бўйича кадетлар ўртасидаги жаҳон чемпионати (3rd World Taekwondo Cadet Championships) бўлиб ўтди. Нуфузли мусобақада сайёрамизнинг турли минтақаларидан 426 нафар спортчи ғолиблик учун кураш олиб борди.\nБугун Германияда бокс бўйича жаҳон чемпионати бошланади\nБугун Германиянинг Гамбург шаҳрида бокс бўйича жаҳон чемпионати старт олади. Ушбу нуфузли мусобақада Ўзбекистон терма жамоаси тўлиқ таркибда, яъни 10 нафар боксчи билан иштирок этади.\nИталияда велоспорт бўйича ўсмирлар ўртасида жаҳон чемпионати старт олди\nБугун, 23 август куни Италиянинг Монтикьяри шаҳрида велоспортнинг трек йўналиши бўйича ўсмирлар ўртасидаги жаҳон чемпионати бошланди. Ушбу нуфузли мусобақада Ўзбекистон терма жамоасининг уч нафар ҳам аъзоси ҳам иштирок этади.\nЭркин курашчиларимиз ҳам Парижга йўл олишди\nХабар бериб ўтганимиздек, 21 август куни Франция пойтахти Париж шаҳрида спорт курашлари бўйича жаҳон чемпионати старт олди. Спорт мавсумининг энг нуфузли мусобақасида терма жамоамизнинг 11 нафар аъзоси ҳам иштирок этмоқда.\nСпорт курашлари бўйича терма жамоамизнинг дастлабки қисми жаҳон чемпионатида иштирок этиш учун Францияга жўнаб кетди\nХабар бериб ўтганимиздек, 21-26 август кунлари Франция пойтахти Париж шаҳрида спорт курашлари бўйича катталар ўртасида жаҳон чемпионати бўлиб ўтади. Йилнинг энг муҳим мусобақасида Олимпия ўйинлари ва жаҳон чемпионлари, турли нуфузли мусобақалар совриндорлари гиламга чиқишади.


Чироқчи туманининг Кўктош маҳалласида яшовчи Зокиржон Ҳусанов ҳам бундан икки йил аввал банкдан кредит олиб, ҳовлисининг бир бурчагидаги эски оғилхонани жиҳозлаб, товуқ боқишни йўлга қўйган эди. Бугун бу иш ортидан яхшигина даромад келмоқда.\n- Айни пайтда 600 та товуқ боқаяпмиз, - дейди у. - Ҳар куни 500 тадан ошиқ тухум оламиз. Битта товуққа кунига 100 граммдан омихта ем зарур. Бунинг учун ўртача 120 минг сўм сарфланади. Энди ҳисоб-китоб қилиб кўринг, кунига 500 та тухумни 250 минг сўмга сотсак, 130 минг соф фойда қолади. Бу бир ойда 4 миллион сўмга яқин маблағ дегани.\nХонадон соҳибининг айтишича, 12 сотих томорқа ери бор. Бу жойда сабзавот ва полиз маҳсулотларини экиб, олинган ҳосилни аввало рўзғор учун ишлатади, истеъмолдан ортганини бозорга чиқаради. Бундан ташқари, икки-уч бош қорамол боқади. Хуллас, оила аъзолари доим ҳовлида қайсидир юмуш билан банд, шунга яраша асосий даромад ҳам томорқадан келади. Бундан руҳланган Зокиржон Ҳусанов энди фаолиятни янада кенгайтириш ниятида.\n- Шу йил ҳовлининг икки четидан умумий майдони 5 сотихдан иборат иккита иссиқхона қурдим, - дейди у. - Ана шу жойда кўчатчилик, помидор, бодринг етиштириш билан шуғулланаяпман. Иссиқхона қурган бир нечта кишиларнинг ишини кўриб, фаолияти билан танишиб, ўрганиб келдим. Бунинг даромади очиқ ерга қараганда тўрт-беш баробар кўп бўларкан. Келгуси йил қолган 7 сотих ерни ҳам иссиқхонага айлантиришни мақсад қилганман. Яхши даромад топиш, яхши яшаш учун имконият бор экан, бундан фойдаланиш зарур.\nЭътиборли томони, Зокиржон Ҳусанов каби кишиларнинг фаолияти бошқаларга ҳам ўрнак бўлмоқда. Уни кўриб оилавий тадбиркорликка қизиқиши ортаётган, бор имкониятдан унумли фойдаланиш ҳаракатига тушганлар кўп.\n- Маҳалламизда 785 та хонадонда 5 минг 31 киши яшайди, - дейди Кўктош МФЙ раиси Суннатулла Холиёров. - Деярли барча оилаларнинг томорқа ерлари мавжуд. Аввал кўпчилик томорқага унчалик ҳам эътибор қаратмасди. Бир-иккита оила яхши ишлаб, яхши даромад ола бошлагач, қўни-қўшниларда ҳам бунга қизиқиш ортмоқда. Сўнгги бир йил ичида ўнлаб оилалар иссиқхона қурди, парранда боқишни йўлга қўйди. Бошланғич сармояси бўлмаганлар эса банкдан кредит олиб ҳам ишни бошламоқда. Мисол учун, жорий йилнинг ўтган вақти мобайнида 19 та оила имтиёзли кредит олиб, оилавий тадбиркорликни бошлади. Яна 27 кишининг кредит сўраб қилган мурожаатлари ҳудудий ишчи гуруҳлар томонидан кўриб чиқилмоқда.


Ҳозирда баъзи йигит-қизлар узук тақиш суннат, деб бармоқларига оддий темир узук тақишни одат қилишмоқда. Шариатимизда бу иш жоизми? - Hidoyat.uz\nАсосий саҳифа FAQ Ҳозирда баъзи йигит-қизлар узук тақиш суннат, деб бармоқларига оддий темир узук тақишни одат қилишмоқда. Шариатимизда бу иш жоизми?\nЧоп этилди Fevral 25, 2019 Ҳозирда баъзи йигит-қизлар узук тақиш суннат, деб бармоқларига оддий темир узук тақишни одат қилишмоқда. Шариатимизда бу иш жоизми?da fikr bildirishni o'chirish


hidoyat.uz – “Мовароуннаҳр” нашриётининг сайти - Шотут\nШотут Ўзбекистонда қадимдан экиб келинади. У бошқа тут турларига нисбатан секин ўсади. Меваси тўқ қизил, қора, сершира, хушбўй ва шифобахш бўлиб, таркибида 25-27% қанд, шунингдек турли витамин ва минерал моддалар бор. Шотут баҳор ойида кечроқ уйғонади. Боғ ва ҳовлиларга икки йиллик кўчатлари экилади. У уруғдан чиққан тут ниҳолига пайванд қилиб кўпайтирилади. Дастлабки йиллари баҳорда бутаб шакл берилади. 4-5 йилдан сўнг аста-секин ҳосилга киради.\nУнинг меваси июнь ойидан сентябрь ойигача пишиб етилади. Шотут меваси ва барги қайнатмаси халқ табобатида қон босимини пасайтирувчи, муртак безлари ҳамда милк касалликларини даволашда ишлатилади. Айниқса, шотутнинг сиркаси инсон саломатлиги учун жуда фойдалидир.\nШотут сиркаси организмдаги қонни суюлтиради, қон таркибидаги барча моддаларни ювиб, холестерин (ёғ) ва қанд моддаси меъёрда бўлишини таъминлайди. Қон босимини бир меъёрда ушлаб туради, инсульт келиб чиқишининг олдини олади. Қандли диабети бор беморларга тавсия этилади.\nШотут сиркасини истеъмол қилиш тартиби: юрак қон томир ва қандли диабет касалликлари бор бўлганлар биринчи ҳафтада кечки овқат вақтида (олдингизга овқат келтирилганида) ҳар куни бир ош қошиқдан ичиши керак. Қандли диабети бўлган беморлар қайси овқат қанд моддаси ошишига сабаб бўлишини ҳисобга олиб, иккинчи ҳафтада икки кунни ўзлари белгилаши керак. Кейинги ойлардан ҳафтада бир маротаба ичиш кифоя қилади. Ушбу тартибга тўлиқ риоя қилинса, қон босими ўйнамайди, қон таркибидаги моддалар ҳам меъёрида бўлади.\nОшқозони касал одамнинг ичиши, шунингдек, илитиб ёки иситиб ичиши ҳам тавсия этилмайди. Юқоридаги ичиш тартибига риоя қилинмаса, беморнинг қони ҳаддан ташқари суюлиб кетиб, бирор жароҳат олганида қонни тўхтатиш қийин бўлиши мумкин. Бундан ташқари, сиркани бир ош қошиқдан кўп ичмаслик керак.\nШотут сиркаси таркибида калий, кальций, магний, натрий, фосфор каби микроэлементлар бор.\nСирка – сизга шифокор тавсия қилган дориларнинг ўрнини босмайди, аксинча, қон суюлганидан кейин тавсия этилган дориларнинг яхши таъсир этишига сабаб бўлади. Овқатларнинг яхши ҳазм бўлишига ёрдам беради, яхши ухлайсиз. 1 йил давомида мунтазам ойига 3-4 кун бир ош қошиқдан шотут сиркаси истеъмол қилиб юрганда, қон суюлтирувчи дориларга эҳтиёж қолмайди. Айниқса, жиғилдон қайнаганда 1-2 чой қошиқ сирка ичиш самарали ёрдам беради.\nОдам овқат ҳазм қилишга қийналганда, бир ош қошиқ шотут сиркаси ичса, овқат ҳазми яхшиланади. Қон босими ёки қанд моддаси кўтарилишига йўл қўймайди. “Магнит бўрони” таъсирида қон босими ошган беморлар бир ош қошиқ сирка ичиб, бир оз овқатлангандан кейин ўзини қушдек енгил ҳис қилгани кўп кузатилган.\nАброр АЛИМОВ тайёрлади.


Бухгалтернинг телефон рақами ўзгарса, солиқ органини қандай хабардор қилиш лозим? | BUXGALTER.UZ\nБухгалтернинг телефон рақами ўзгарса, солиқ органини қандай хабардор қилиш лозим?\nСолиқ тўловчи тўғрисидаги ҳисоб маълумотларининг ўзгариши – катта меҳнат талаб қиладиган ва кўп вақтни оладиган жараён. Солиқчилар бу масалада яқин орада ҳаммаси анча содда ва қулай бўлади, деб ваъда беришмоқда. Ишларнинг жорий ҳолатини ва бўладиган ўзгаришларни оддий мисолда кўриб чиқамиз: бухгалтернинг солиқ тўловчининг шахсий кабинетига келиб тушган талабномалар ва хабарнома-хатлар тўғрисидаги ахборот билан SMSлар келадиган телефон рақами ўзгаради.\nБугунги кунда директор ёки бош бухгалтернинг SMS-хабарномалар ёки бошқа солиқ тўловчи тўғрисидаги ҳисоб маълумотлари келадиган телефон рақамини ўзгартириш учун махсус шаклни тўлдириш ва юридик шахс рўйхатга олинган жой бўйича солиқ инспекциясига олиб бориш лозим.\nМасалани солиқ органига ташриф буюрмасдан ҳал қилишни уддалаган баъзи бухгалтерлар тажрибалари билан ўртоқлашадилар. Улар тўлдирилган ва юридик шахснинг муҳри билан тасдиқланган шаклни юридик шахснинг шахсий кабинетидаги “Солиқ органларига мурожаат юбориш” сервиси ёрдамида юборишган.\nБироқ бу усул ҳар доим ҳам солиқ органлари ходимлари билан шахсан боғланиш заруратини истисно қилмайди. Ишнинг хотимасидан ташвишланаётган бухгалтер хат кўриб чиқишга қабул қилинганлиги ва айнан керакли ходимга келиб тушганлигига ишонч ҳосил қилиш учун инспекцияга камида бир марта қўнғироқ қилади.\nИккала вариант ҳам фақатгина телефон рақами ўзгариши сабабли мазкур шаклнинг барча 16 та графасини тўлдириш заруратини истисно қилмайди. Маълумотларда хато қилмаслик учун бухгалтерга киритилаётган маълумотларнинг биринчи манбаси ҳисобланган ҳужжатларни кўтаришига тўғри келади.\nБу – бугун ҳали ҳам қўлда тўлдиришга тўғри келаётган ягона шакл.\nҚуйидаги заруриятни истисно қилиш учун бу жараённи қайта кўриб чиқиш вақти келди:\nбухгалтернинг солиқ инспекциясига ташрифи;\nбухгалтернинг солиқ инспекциясига қўнғироқ қилиши;\nшаклга ўзгармаётган маълумотларни киритиш.\nБиз Давлат солиқ қўмитасининг Рўйхатдан ўтказиш ва ҳисобга олиш бошқармаси бошлиғи Олимжон ДАВИРОВдан вазиятни шарҳлаб беришни илтимос қилдик. Унинг сўзларига кўра, мутахассислар бу масалани ҳал қилиш билаш шуғулланишмоқда ва ҳатто ҳозирча тест режимида ишлаётган дастурий модулни ишлаб чиқишган:\n- Солиқ тўловчилар шахсий компьютер ёки смартфон ёрдамида офисдан ёки уйдан чимасдан, солиқ тўловчининг шахсий кабинети орқали ўз ҳисоб маълумотларига ўзгартириш ва қўшимчалар киритишлари мумкин бўлади. Бунинг учун бухгалтерга фақат ЭРИ талаб қилинади. Бугун биз мазкур дастурий таъминотни синаб кўраяпмиз. Унинг ёрдамида нафақат бош бухгалтернинг уяли алоқа телефони рақамини, балки зарурат бўлганда солиқ тўловчининг бошқа ҳисоб маълумотларини ҳам ўзгартириш мумкин бўлади.\nУшбу дастурий ечим ишга туширилгандан кейин биз қўшимча ахборот ва йўриқномаларни юридик шахсларнинг шахсий кабинети орқали жўнатамиз.\nДСҚдан хабарнома келмаса, нима қилиш лозим


Ислом дини пайдо бўлгандан сўнг унинг доирасида, Қуръон ва Ҳадис аҳкомига мос равишда пайдо бўлган тасаввуфий таълимотлар X—XI аерларга келиб Мовароуннаҳрда ҳам кенг тарқала бошлади.\nМарказий Осиёда тасаввуфий таълимотларнинг пайдо бўлиши Юсуф Ҳамадоний (1048—1140) номи билан боғлиқцир. Юсуф Ҳамадоний Марв ва Бухорода хонақо ва Мадраса қурдириб, кўплаб туркигўй, форсигўй шогирдлар тайёрлади. Бухородаги шогирдлари орасида Ҳасан Андоқий, Абдулло Барақий, Аҳмад Яссавий ва Абдухолиқ Ғиждувоний алоҳида ажралиб турарди. Кейинроқ бу тўрт истеъдодли шогирд Ҳамадоний мактабини муваффақият билан давом эттирдилар.\n«Яссавия», «Нақшбандия» тариқатлари Ҳамадоний таълимоти асо¬сида шаклланди.\nXII аерда Марказий Осиёда пайдо бўлган илк тасаввуфий тариқатнинг асосчиси Хожа Аҳмад Яссавий 1041 йилда Сайрамда, Шайх Иброҳим оиласида дунёга келган. Унинг вафот этган вақти кўпгина қўлёзма манбаларда ҳижрий 562 (1166/67) йил деб ёзилган. Аҳмад ёшлигида онасидан, сўнг отасидан ажралади. Уни бобоси Арслонбоб тарбиялаб вояга етказади. Аҳмад дастлабки таълимотни Яссида машҳур олим Шаҳобиддин Исфижобийдан олади. Сўнгра бобоси Арслонбоб кўрсатмаси билан Бухорога бориб, Юсуф Ҳамадонийдан таълим олади. Аҳмад Яссавийнинг ўзи «Устоз Юсуф Ҳамадонийнинг ҳузурига 23 ёшида борганини ва ул Ҳазратнинг тарбиясига ноил бўлғонлигини» айтади. У ерда тасаввуфдан таълим олиб, сўнг ўз юрти Туркистонга қайтади, ўз таълимотини тарғиб этиб, шогирд, муридлар тайёрлай бошлайди.\nРивоятларга кўра, Яссавий 63 га (Пайғамбар ёшига) етгач, ер остида ҳужра ясатиб, «чилла»га кирган, қолган умрини тоат-ибодат қилиб, қимматли ҳикматлар ёзиб, риёзатлар чекиб, ер остида ўтказган. Бир ривоятга кўра, у 125 йил, бошқа ривоятга қараганда, 133 йил умр курган.\nЯссавий маданиятимиз тарихида илк туркийзабон мутасаввуф шоир сифатида маълумдир. Унинг тасаввуфни тарғиб этувчи туркийда ёзилган шеърлари тилининг халққа якинлиги, оҳангдорлиги би¬лан тезда машҳур бўлиб кетди.\nАлишер Навоий ибораси билан айтганда, «Туркистон мулкининг улуғ Шайх-ул-машойихи» Ҳазрати Хожа Аҳмад Яссавий жуда кўп мутасаввуф донишмандларни тарбиялаб вояга етказган. Маълумки, «Яссавия» тариқатидан кейин Марказий Осиёда икки йирик тариқат пайдо бўлади: «Накшбандия» (Хўжагон), «Бектошия».\nТасаввуфдаги барча йирик тариқатларда бўлганидек, «Яссавия» тариқатининг ҳам ўзига хос муайян қоидалари (одоби) бўлиб, бу таълимотдаги соликлар қуйидаги қоидаларга амал қилишлари мажбур бўлган:\n1) Мурид ҳеч кимсани ўз пиридан афзал кўрмаслиги, унга доимо таслимият изҳор килмоғи лозим;\n2) Мурид шунчалик зукко ва идрокли бўлиши керакки, то ўз шайхининг румуз ва ишораларини мукаммал англай олсин;\n3) Шайхнинг барча аҳволи (сўзлари) ва афъоли (ишлари)га мурид содиқ бўлиб, унга мутлақо муте ва мўътақид бўлмоғи лозим;\n4) Мурид ўз муршиди (пири)нинг барча топшириқларини чусту чолоклик (чаққонлик) ила сидқидилдан бажариб, уни ҳамиша рози қилиб юрмоғи зарур. Чунки ризой Аллоҳ унинг (яъни Шайхнинг) зимнидадир;\n5) Мурид ўз сўзига содиқ, ваъдасига росих бўлиб, муршиди кўнглида ҳеч қандай шаку шубҳа туғдирмаслиги зарур;\n6) Мурид ўз ваъдасида вафодор, сўзида устувор турмоғи лозим;\n7) Мурид ўз ихтиёридаги барча мол-мулкини, бутун бору йўғини ўз шайхига нисор этмоқ учун доимо тайёр турмоғи лозим;\n8) Мурид ўз муршидининг барча сир-асрорларидан огоҳ бўлиб, унинг ифшосини ҳеч вақт хаёлига келтирмаслиги керак;\n9) Мурид ўз шайхининг барча таклифларини назарда тутиб, унинг мушкилотини осон қилмоғи, панду насиҳатларини бажо келтирмоғи шарт;\n10) Мурид Худо висоли учун ўз Шайхи йўлида бутун молу жонини нисор этмоққа тайёр туриши, унинг дўстига дуст, душманига душман бўлиб яшамоғи шарт.\n«Яссавия» тариқатининг барча ақидалари Аҳмад Яссавийнинг асосий асари бўлмиш «Ҳикмат»да муфассал баён этилган. XII аердаги туркийзабон шеъриятнинг ажойиб намунаси бўлган, кейинги даврлардаги туркий адабиётга катта таъсир кўрсатган «Ҳикмат» асарида «Яссавия» таълимотидаги поклик, ҳалоллик, тўғрилик, меҳр-шафқат, ўз қўл кучи, пешона тери ва ҳалол меҳнати билан кун кечириш, Аллоҳ таоло висолига етишиш йўлида Инсонни ботинан ва зоҳиран ҳар томонлама такомиллаштириш каби илғор умуминсоний қадриятлар ифода этилган.\nБағдодда 922 йилнинг 22 март куни риёкор шайхлар ва мутаассиб уламолар томонидан худосизликда айбланиб дорга осилган, сўнгра қўл-оёқлари кесилиб, танаси куйдирилиб, дарёга ташланган машҳур мутасаввуф олим Мансур Халлож (858-922) ни Яссавий бир талай шеърларида чуқур ҳурмат билан тилга олади, мазкур илғор, довюрак ва жасур мутасаввуф донишмандга катта рағбат кўрсатади:\n«Билмадилар мўллолар «Анал-ҳақ» нинг маъносин,\nҚол аҳлига ҳол илмин Ҳақ кўрмади муносиб,\nМансурдек авлиёни қўйдилар дорга осиб,\nАхгар қилиб кулин кўкка совурдилар,\nЯссавий ҳам ўзининг пири бузруквори Шайх Юсуфи Ҳамадонийга ўхшаб мол-дунё тўплашга мутлақо қизиқмаганини, камбағалпарвар ва ғарибпарвар бўлиб яшаганлигини унинг баъзи бир ҳикматларидан ҳам билса бўлади. Мол-дунёга, бойликка ва давлат орттиришга муккасидан кетган, хасис ва очофат кишиларни Яссавий беаёв танқид қилади:\nБешак билинг бу дунё барча халқдан ўтаро, Ишонмағил молингга, бир кун қўлдан кеторо, Ото, оно, қариндош қаён кетди, фикр қил, Тўрт оёқлик чўбин от бир кун санго еторо.


Активит Витамин + – Meducate.uz – Дорилар ҳақида маълумотлар ўзбек тилида\nHome Йўриқномалар Активит Витамин +\nACTIVIT VITAMINUM +\nПрепаратнинг савдо номи: Активит Витамин +\nТаъсир этувчи моддалар (ХПН): бета-каротин, альфа-токоферилацетат, аскорбин кислотаси.\nфаол моддалар: 30% ли мойли суспензия кўринишидаги бета-каротин – 6 мг, альфа-токоферилацетат – 15 мг, аскорбин кислотаси – 75 мг.\nФармакотерапевтик гуруҳи: Витамин (Поливитаминлар).\nАТХ коди: A11В\n«Активит Витамин +» нинг фармакологик фаоллиги унинг таркибидаги қуйидаги витаминларнинг комплексли таъсири белгилайди: аскорбин кислотаси, альфа-токоферилацетат ва бета-каротин.\nАльфа-токоферилацетат – организмда ёғларнинг оксидланишни ва улардан токсик перикислар ҳосил бўлишини ингибиция қилади, тўйинмаган ёғ кислоталаридаги боғларнинг мустаҳкамлигини барқарорлаштиради. У эритроцитлар, эндотелиоцитлар, энтероцитлар мембраналарининг тузилмаси ва фаолиятини нормаллаштиради. Токоферол коллаген, гем ва оқсиллар биосинтезида иштирок этади, тўқималар нафас олишини тартибга солишда ва ҳужайра метаболизмининг бошқа муҳим жараёнларида қатнашади. У гонадотропинлар ҳосил бўлишини, сперматогенезни, уруғлантирилган тухум, йўлдош ривожланишини рағбатлантиради.\nБета-каротин – антиоксидант, иммуномодулляцияловчи ва яллиғланишга қарши таъсирга эга, унда фаол кислородни боғлаш қобилияти ҳисобига ва шундай қилиб, ташқи муҳитни нохуш омилларини таъсири ёки организмда патологик жараёнлар ривожларишида катта миқдорда ҳосил бўладиган эркин радикаллар томонидан ҳужайра структурасини бузилишини ҳимоя қилади.\n«Активит Витамин +» препарати поливитамин антиоксидант сифатида қуйидагиларни даволашда кўрсатилган:\nдавомли ва/ёки оғир кечувчи касалликлар, шу жумладан инфекцион касалликлардан кейинги тикланиш даврида;\n«Активит Витамин +» овқатдан кейин сув билан бирга қабул қилинади.\nОлдини олиш мақсадида препаратни болаларга 14 ёшдан бошлаб ва катталарга 1 капсуладан суткада 1 марта 2-3 ой давомида буюриш тавсия қилинади.\nДаволаш мақсадида «Активит Витамин +»нинг дозасини шифокор патологиянинг характери ва яққоллик даражасига, шунингдек организмнинг А, С ва Е витаминларига бўлган талабини ҳисобга олиб белгилайди.\nУзоқ муддат юқори дозаларда қўлланганида аллергик реакциялар бўлиши мумкин.\nКортикостероид препаратлари, тетрациклинлар гуруҳи антибиотиклари, шунингдек этанол ва этанол сақловчи билан препаратлар бирга қўлланганида А провитаминнинг терапевтик самарасини пасайтиради.\nТокоферол тутқаноғи бўлган беморларда тиришишга қарши воситаларнинг самарасини ошириши мумкин, уларнинг қонида липидларни перекисли оксидланиши маҳсулотларининг миқдорини ошиши аниқланган.\nСуткалик норма оширилганида «Активит Витамин +» қабул қилинганидан кейин кўнгил айнаши, диарея, терини қизариши ва бошқа симптомлар кўринишидаги носпецифик ножўя самаралари бўлиши мумкин, улар препарат бекор қилинганида ўтиб кетади.\n1, 2, 3, 4 ёки 5 контур уяли ўрамдан қўллаш бўйича йуриқномаси билан бирга картон ўрамларга жойланган.\nОлдинги мақолаАктивит Витамин + Рух12.04.2018


Олим Хасанов хотирасига бағишлаб ўтказилган хайрия дастури ғолиблари маълум бўлди\n12:02 / 01.10.2021\nААТ Group компанияси Олим томонидан Хасанов хотирасига бағишлаб ўтказилган, Ўзбекистондаги иқтидорли ёшларнинг муносиб таълим олишларига қаратилган хайрия дастури танлови ўз ниҳоясига етди. Жорий йилда танлов Ўзбекистонда фаолиятини ўтаётган олий таълим муассасалари талабалари ўртасида ўтказилди ва ғолиблар учун энг асосий мукофот – ОТМда таҳсилнинг қолган барча йили учун шартнома тўловини тўлаган ҳолда индивидуал молиявий кўмакни қўлга киритишдир (иштирок этиш шартлари бўйича батафсил бу ерда).\nТанловнинг биринчи босқичига аризаларни қабул қилиш 2021 йилнинг 31 августига қадар очиқ бўлди. Барча ариза топширган иштирокчилар орасида мамлакатнинг 8 ҳудудидан 30 та талаба танлаб олинди ва иккинчи босқичга йўлланма берилди.\nИккинчи босқич – интеллектуал тестдан ўтиш натижалари айрим иштирокчилар ўртасида озгина фарқ кўрсатгани боис учинчи босқичга аввал эълон қилинганидек 15 киши эмас, балки 19 талаба ўтишга муваффақ бўлди.\nТанловнинг учинчи босқичи – оғзаки интервьюни компаниянинг бош идорасида ўтказишга қарор қилинди. 25 сентябрь куни барча финал иштирокчилари Олим Хасанов хотирасига бағишлаб ўтказилган хайрия дастурининг танлов комиссияси аъзолари билан учрашиш учун Самарқанд шаҳрига таклиф этилди.\nТанлов шартига кўра, комиссия дастури ғолиби сифатида беш нафар талабани танлаши керак эди. Ҳар бир номзод иқтидорли ва истеъдодли бўлганлиги сабабли ҳам бу жуда ҳам қийин вазифага айланди. Комиссия аъзолари учун танлаш жараёни жуда мураккаб кечди ва улар «ёрдамга кўпроқ муҳтож бўлганларга кўмаклашиш» тамойилига амал қилишди. Шу сабабли, жорий йилда молиявий кўмак кўпроқ аҳамиятга эга бўлганларни тақдирлашга қарор қилинди.\nТанлов ғолиблари билан танишинг:\n1. Бойсариев Шуҳрат (ТДИУ 2-босқич талабаси, Гулистон ш.);\n2. Иброҳимова Райхон (ТДЮУ 2-босқич талабаси, Тошкент ш.);\n3. Алибеков Амирхон ( М.В.Ломоносов номидаги МДУ филиали 1-босқич талабаси, Тошкент ш.);\n4. Азимов Адиз (БДТИ 1-босқич талабаси, Бухоро ш.);\n5. Сайитқулова Сабрина (ТДИУ 2-босқич талабаси, Тошкент ш.);\n6. Эргашова Дильноза (НДПИ 2 босқич талабаси, Навоий ш.)\nОлим Хасанов хотирасига бағишлаб ўтказилган хайрия дастури танлов комиссияси барча номзодларга мурожаат қилади:\n«Сизларга иштирокингиз ва ушбу дастурга бўлган ишончингиз учун миннатдорчилигимизни билдирамиз. Ҳар бирингиз жуда иқтидорлисиз ва ушбу грантни соҳиби бўлишга муносибсиз. Ва ҳар бирингиз ғолибсиз, сабаби сиз энг яхшилар ичидан саралаб олинганлар қаторидасиз. Умид қиламизки, мазкур дастурда иштирок этиш барчангизнинг ҳаётингизни яхши томонга ўзгартира олди ва биз бунда сизларга ёрдам беришда давом этамиз.\nСизларга ўзингиз учун юқори бўлган мақсадларни қўйишингизни тилаб қоламиз, сабаби бадавлат инсонга айланиш – бу ҳаётда энг муҳим бўлган нарса эмас. Олим Хасановни билган ҳар бир инсон унинг Ўзбекистон барча яшаш, ўқиш ва ишлашни орзу қиладиган масканга айланиши учун нафақат жамиятимиз, балки бутун мамлакатимиз ҳаётини янада яхшилашга бўлган интилишларини қайд этади. Ҳар бирингизда учрашувимиздан сўнг, Олим Хасановнинг бир бўлаги яшашини ва орзулар қилишингизни тилаб қоламиз. Биз эса орзуларни амалга оширишда кўмаклашишга тайёрмиз».


Набий соллаллоҳу алайҳи васалламнинг ахлоқлари ҳақида | Siyrat.uz\n09:05 Апрель 21, 2012\n«Набий соллаллоҳу алайҳи васаллам мастура қиздан ҳам ҳаёлироқ эдилар. Қачон бир нарсани ёқтирмасалар, юзларидан билар эдик».\n«Набий соллаллоҳу алайҳи васаллам фаҳшчи эмас ва фаҳшни қилмас ҳам эдилар. Ул Зот сизларнинг яхшиларингиз, ахлоқи яхшиларингиздир», дейилган».\n«Расулуллоҳ соллаллоҳу алайҳи васаллам хулқ жиҳатидан одамларнинг энг яхшиси эдилар», дейилган.\n«Фаҳш» сўзи қабиҳ гапни айтишга ишлатилади. «Фаҳшчи» деганда, табиатида қабиҳ гапларни айтиш бор киши кўзда тутилади. «Фаҳш қилиш» деганда эса табиатида бўлмаса ҳам, ўзини мажбур қилиб қабиҳ сўзларни айтиш кўзда тутилади. Расулуллоҳ соллаллоҳу алайҳи васалламнинг табиатларида аслида қабиҳ сўз айтиш бўлмаган, шу билан бирга, у Зот ўзларини мажбур қилиб ҳам қабиҳ сўзлар айтмаганлар.\nБухорий ва Термизийнинг ривоятида:\n«Набий соллаллоҳу алайҳи васаллам ҳеч қачон бирор таомни айбламаганлар. Агар иштаҳалари тортса, ердилар, бўлмаса, тарк қилар эдилар», дейилган.\n«Мен Абдуллоҳ ибн Амрга:\n«Менга Расулуллоҳ соллаллоҳу алайҳи васалламнинг Тавротдаги сифатларининг хабарини бер», – дедим.\n«Хўп! Аллоҳга қасамки, у Зот Тавротда ўзларининг Қуръондаги баъзи сифатлари ила васф қилингандирлар:\n«Эй Набий, албатта, Биз сени гувоҳ, хушхабар берувчи, огоҳлантирувчи ва уммийларга ҳимоя қўрғони қилиб юбордик. Сен бандам ва Расулимдирсан. Сени Мутаваккил деб номладим. Бадхулқ ҳам, қўпол ҳам, бозорларда шовқин солувчи ҳам эмассан. У ёмонликни ёмонлик ила қайтармас, лекин афв қилур, кечирур. Аллоҳ у ила қинғир миллатни, «Лаа илааҳа Иллаллоҳу», дейишлари, у ила кўр кўзларни, кар қулоқларни ва берк қалбларни очиши ила тўғриламагунча уни қабз қилмас».\n«Расулуллоҳ соллаллоҳу алайҳи васалламдан бирор нарсани сўралганда, ҳеч қачон «йўқ» демаганлар».\n«Бир одам Набий соллаллоҳу алайҳи васалламдан икки тоғ ораси тўлган қўйларни сўради. Бас, унга ўшаларни бердилар. У ўз қавми ҳузурига бориб:\n«Эй қавмим, мусулмон бўлинглар! Аллоҳга қасамки, Муҳаммад кўп ато берар экан. Фақирликдан қўрқмас экан», – деди».\nАнас: «Киши фақат дунё учун мусулмон бўлмайди. Балки дунё ва ундаги барча нарсалардан кўра Ислом унга маҳбуброқ бўлгандагина мусулмон бўлади», – деди».\nБу ривоятда ўз қавмини мусулмон бўлишга чорлаётган одам Набий соллаллоҳу алайҳи васалламдан қўй олгани учун эмас, у Зотнинг камбағалликдан қўрқмай, шунча қўйни бир одамга бериб юборганликларини Набийлик мўъжизаси билиб мусулмон бўлган эди.\nСафвон ибн Умайя розияллоҳу анҳу айтади:\n«Аллоҳга қасамки, Расулуллоҳ соллаллоҳу алайҳи васаллам Ҳунайнда менга атони берганларича бердилар. Олдин у Зот мен учун одамларнинг энг ёмони эдилар. Ато беравериб, мен учун одамларнинг энг маҳбуби бўлиб қолдилар».\n«Расулуллоҳ соллаллоҳу алайҳи васаллам одамларнинг энг гўзали, одамларнинг энг сахийси, одамларнинг энг шижоатлиси эдилар. Бир кеча аҳли Мадина қаттиқ даҳшатга тушдилар. Одамлар овоз чиққан томон юра бошладилар. Набий соллаллоҳу алайҳи васаллам уларнинг олдидан чиқдилар. Ўша томондан қайтиб келаётган эканлар. Ул Зот улардан олдин овоз чиққан томонга борган эканлар. Ул Зот Абу Толҳанинг эгарсиз отини миниб, бўйниларига қилич осиб олган эканлар. Ул Зот:\n«Қўрқманглар! Қўрқманглар!» дедилар».\n«Набий соллаллоҳу алайҳи васаллам Мадинага келганларида Абу Толҳа менинг қўлимдан ушлаб Расулуллоҳ соллаллоҳу алайҳи васалламнинг ҳузурларига олиб борди ва:\n«Ё Расулуллоҳ, албатта, Анас жуда хушёр бола, сизга хизмат қилсин», – деди.\n«Расулуллоҳ соллаллоҳу алайҳи васаллам одамларнинг энг яхши хулқлиси эдилар. Бир куни мени бир ҳожат учун юбордилар. Мен:\n«Аллоҳга қасамки, бормайман», – дедим. Ичимда, Расулуллоҳ соллаллоҳу алайҳи васаллам амр қилган нарса учун бораман, дедим-да, чиқдим. Бозорда ўйнаётган болалар олдидан ўтаётиб туриб қолибман. Бир вақт, Расулуллоҳ соллаллоҳу алайҳи васаллам орқамдан бўйнимни тутиб турибдилар. Мен у Зотга назар солдим. Ул Зот:\n«Эй Унайс, мен амр қилган жойга бордингми?» – дедилар. Мен:\n«Ҳа! Мен бораман. Ё Расулуллоҳ», – дедим ва юриб кетдим».\n«Расулуллоҳ соллаллоҳу алайҳи васалламдан кўра аҳли аёлга меҳрибонроқ бирортани кўрмадим. Иброҳим Мадинанинг четида эмизилар эди. Ул Зот ўша томон борардилар. Биз ҳам у Зот билан борардик. Ул Зот уйга кирганларида тутунга тўлган бўларди. Чунки унинг сут отаси темирчи эди. Бас, у Зот уни олиб, ўпиб, яна қайтариб берар эдилар. Иброҳим вафот этганида Расулуллоҳ соллаллоҳу алайҳи васаллам:\n«Албатта, Иброҳим ўғлимдир. У кўкракдалигида ўлди. Албатта, жаннатда икки эмизувчи уни эмизишни камолига етказурлар», – дедилар».\n«Батаҳқиқ, Иброҳимни Расулуллоҳ соллаллоҳу алайҳи васалламнинг ҳузурларида жон таслим қилаётганида кўрдим. Ул Зотнинг икки кўзларидан ёш оқди ва:\n«Кўз ёш тўкур. Қалб маҳзун бўлур. Роббимиз рози бўладиган нарсадан бошқани айтмасмиз. Аллоҳга қасамки, Эй Иброҳим, биз сенинг учун маҳзунмиз»,– дедилар».\n«Расулуллоҳ соллаллоҳу алайҳи васалламнинг Анжаша исмли хушовоз сарбонлари бор эди. У завжаи мутоҳҳаралар бор туяларни етаклаб кетмоқда эди. Бас, у Зот унга:«Эй Анжаша, оҳиста юр. Биллурларни синдириб қўйма», – дедилар».\n«Расулуллоҳ соллаллоҳу алайҳи васаллам Бомдод намозини ўқиганларидан кейин Мадинанинг хизматкорлари сувли идишларини олиб келар эдилар. Қайси идиш келтирилса, у Зот унга қўлларини солар эдилар. Баъзида совуқ тонгда ҳам келишарди. Ул Зот қўлларини солардилар».\nОдамлар табаррук учун ўз идишларидаги сувга Расулуллоҳ соллаллоҳу алайҳи васалламдан қўлларини солиб беришларини сўрар эдилар.\n«Батаҳқиқ, сартарош Расулуллоҳ соллаллоҳу алайҳи васалламнинг сочларини олаётганини кўрдим. Саҳобалари у Зотни ўраб олишган эди. Бирор соч толаси тушса ҳам, бирор кишининг қўлига тушишини хоҳлар эдилар».\nРасулуллоҳ соллаллоҳу алайҳи васалламнинг фазллари улуғлигидан саҳобаи киромлар табарруклиги учун, сочларини ҳам ерга туширмай бўлиб олишар эдилар.\n«Ақли бир оз бундайроқ аёл:«Ё Расулуллоҳ, сизда ҳожатим бор», деди.\n«Эй, Умму Фулон, қайси кўчадан юрасан? Сенинг ҳожатингни равон қилай», дедилар у Зот. Сўнгра у билан ҳожати чиққунча йўлда юриб кетдилар».\n«Расулуллоҳ соллаллоҳу алайҳи васаллам икки ишдан бирини ихтиёр қиладиган бўлсалар, улардан бири бошқасидан енгилроқ бўлса, агар гуноҳ бўлмаса, албатта, енгилини ихтиёр қилар эдилар. Агар гуноҳ бўлса, ундан энг узоқдаги одам бўлар эдилар.\nРасулуллоҳ соллаллоҳу алайҳи васаллам ўзлари учун интиқом олган эмаслар. Илло, Аллоҳ азза ва жалланинг ҳурмати поймол қилинсагина, (интиқом) олардилар».\n«Расулуллоҳ соллаллоҳу алайҳи васаллам қўллари билан ҳеч нарсани – аёлни ҳам, ходимни ҳам урмаганлар. Илло, Аллоҳнинг йўлида жиҳод қилганларидагина урганлар. Ул Зотга бирор нарса етган бўлса, унинг соҳибидан интиқом олмаганлар. Илло, Аллоҳ ҳаром қилган нарсалар поймол қилинсагина, Аллоҳ азза ва жалла учунгина интиқом олганлар».\n«Расулуллоҳ соллаллоҳу алайҳи васаллам бир ишни қилиб, унда енгилликка рухсат бердилар. Бу у Зотнинг саҳобаларидан баъзи кишиларга етганда, уларга ёқмади ва ундан ўзларини олиб қочдилар. Ўша иш у Зотга етганда, хутба қилдилар:\n«Кишиларга нима бўлдики, уларга мен енгилликка рухсат берган иш етганда, уни ёқтирмай, ўзларини олиб қочурлар?! Аллоҳга қасамки, албатта, мен уларнинг ичида Аллоҳни энг кўп билувчилариман ва У Зотдан энг кўп қўрқувчилариман», дедилар».\nРасулуллоҳ соллаллоҳу алайҳи васалламни яхши кўрсангиз, у Зотнинг хулқлари билан хулқланинг!\nАввалги мақолаНабий алайҳиссаломнинг умматга шафқатлари\nКейинги мақола Саййидуно Ҳамза розияллоҳу анҳунинг Исломға мушарраф бўлушлари


Ироқда ўтган кун давомида беш нафар АҚШ ҳарбийси ўлдирилди.\n01 март 2021, Тошкент вақти: 14:51\nҲарбийларга қилинган тажовуз оқибатида, бугун эрталаб бир АҚШ денгиз-пиëдаси ҳалок бўлди ва яна бири яраланди. Қурбонлар тўғрисида хабар берган қўмондонлик вакили воқеа Ироқнинг қайси жойида рўй берганлигини айтмади.\nКеча Бағдод шимолидаги Баакуба шаҳрида, тўрт нафар АҚШ ҳарбийси ўлдирилиб,уч нафари оғир жароҳат олганди. АҚШ ҳарбийлари касалхонани қўриқлашаëтган пайтида, уларга қарши улоқтирилган граната портлаши оқибатида ҳалок бўлишди. АҚШ президенти тарафидан "тўла масштабдаги ҳарбий ҳаракатлар ниҳоясига етди", - деб билдирилган 1 май кунидан эътиборан, Ироқда 49 нафар АҚШ ва 6 нафар Британия ҳарбийлари қурбон бўлди.\nАҚШ ҳарбийларига тажовузлар сешанба куни Мосул шаҳрида Саддам Ҳусайннинг ўғиллари ҳалок бўлгандан сўнг яна авж олди.


ШАВКАТ МИРЗИЁЕВ: ТОШКЕНТ ШАҲРИ МАҲАЛЛИЙ БЮДЖЕТИДА БУ ЙИЛ 1,5 ТРИЛЛИОН СЎМ МАБЛАҒ ҚОЛДИРИЛАДИ\nЎзбекистон Республикаси Президенти Шавкат Мирзиёев 10 август куни Шайхонтоҳур тумани иқтисодиётини ривожлантириш, уй-жой-коммунал соҳадаги муаммоларни ҳал қилиш бўйича йиғилиш ўтказди.Бу ҳақда давлатимиз раҳбари матбуот хизмати хабар берди.\n«Тошкентга ҳеч қачон бунча пул берилмаган. Биз нега 1,5 триллион сўмни шаҳарнинг ўзида қолдиряпмиз? Тўпланиб қолган муаммоларни ҳал қилиш учун, одамларнинг маиший шароитларини яхшилаш, уй-жойлар, боғчалар қуриш, иш ўринлари яратиш учун. Энди жойлардаги раҳбарлар ҳам ўзини қийнаши, садоқат билан ишлаши керак. Четдан келиб ҳеч ким ҳеч қачон қилиб бермайди», —деди Президентимиз.


Саудия Арабистони маликаси Парижда ўғрилик қурбонига айланди\n01:13 / 06.08.2016\nПариж марказида ўғрилар Саудия Арабистони маликасини тунаб кетдилар. Жиноятчилар маликанинг қўлидаги қимматбаҳо соатни тортиб олиб қочганлар.\nМалика Париж бўйлаб кечки сайрни амалга ошираётганда унинг ёнига икки киши тунаш мақсадида келган.\nAFP нашрининг хабар беришича, ўғрилар маликага тегишли Richard Mille швейцар люкс брендининг қимматбаҳо соатини ўғрилашган. Соат нархи 1,47 млн долларни ташкил қилади.\nКейинроқ қиз полицияга мурожаат қилган ҳамда саудиялик малика эканлигини ва унга шоппинг вақтида ҳужум қилишганини айтган. Ўша кеча малика кўчага қўриқчиларисиз чиққан ва оқибатда бундан пушаймон еган.\nАйни вақтда полиция икки жиноятчини қидирмоқда. Маликанинг исми тергов манфаати йўлида ошкор қилинмаган.\nАввалроқ ҳам саудиялик маликалар ўғрилар қурбони бўлишган. Шундай воқеалардан бирида, Италия курортида ўғрилар маликанинг хонасидаги сейфни демонтаж қилган. Сейф ичида умумий қиймати 11 млн евролик заргарлик буюмлари бўлган. Гап Саудия Арабистони қироллик уйи аъзоси ҳақида кетаётгани сабабли курортга Саудия Арабистони элчихонаси ходимлари келган, воқеани тергов қилишга махсус хизматлар ходимлари жалб қилинган.


AnnaFeduta 21.02.2018 02:58\nҲабиб, Habib (ар.) – севимли, суюкли, маҳбуб * 1) Ҳабиб ибн Авс ас-Сақофий ал-Мисрий (катта тобеин), 2) Ҳабиб ибн Солим ал-Ансорий (тобеин, Нуъмон ибн Баширнинг мавлоси ва котиби), 3) Ҳабиб ат-Тамимий ал-Анбарий (тобеин), 4) Ҳабиб ибн Абу Ҳабиб Абу Амр ал-Бажалий (тобеин), 5) Ҳабиб ибн Абу Субайъа аз-Зубаъий (тобеин), 6) Ҳабиб ибн Абу Фазлон ал-Моликий ал-Басрий (тобеин).\nҲабиба, Habiba (ар.) – “Ҳабиб”нинг муаннас шакли * 1) Ҳабиба бинти Саҳл ибн Саълаба ибн Ҳорис ибн Зайд ибн Саълаба ал-Ансорийя ан-Нажжорийя (саҳобия), 2) Ҳабиба бинти Шурайқ ибн Абу Хайсама ал-Ҳузалийя (саҳобия, Масъуд ибн Ҳакам аз-Зуроқийнинг онаси), 3) Ҳабиба бинти Убайдуллоҳ ибн Жаҳш ибн Риоб ал-Асадийя (саҳобийя, Уммул мўминин Умму Ҳабиба – Рамла онамизнинг қизлари, Набий соллаллоҳу алайҳи ва саллам уни ўз тарбияларига олган эдилар), 4) Ҳабиба бинти Майсара ибн Абу Хайсам Умму Ҳабиб ал-Фиҳрийя (тобеийя, Ато ибн Абу Рабоҳнинг мавлоси).\nҲабибали, Habibali(ар.) – “Ҳабиб” ва “Али” исмлари бирикмаси.\nҲабибиддин, Habibiddin(ар.) – Ислом динининг ихлосманди.\nҲабибраҳмон, Habibrahmon(ар.) – Раҳмон сифатли Аллоҳнинг севимли бандаси.\nҲабибуллоҳ, Habibulloh(ар.) – Аллоҳнинг севимли, маҳбуб бандаси.\nҲавво, Havvo(қад.яҳ.) – ҳаётбахш (Одам алайҳис салом жуфтининг исми).\nҲадича, Hadicha(ар.) – (аслида “Хадижа”) Расулуллоҳ соллаллоҳу алайҳи ва салламнинг завжалари – мўминлар онасининг исми.\nҲадиқа, Hadiqa(ар.), (а.и.) – боғ, гулзор.\nҲадийя, Hadiyya (ар.), (э.и.) – совға, инъом, туҳфа * Ҳадийя ибн Абдулваҳҳоб Абу Солиҳ ал-Марвазий (табаа тобеинлардан илм олганлардан).\nҲадийятуллоҳ, Hadiyyatulloh (ар.), (э.и.) – Аллоҳ таолонинг инъоми, неъмати, раҳмати.\nҲаё, Hayo(ар.), (а.и.) – ҳаёли, иболи, ор-номусли.\nҲаёт, Hayot (ар.), (а.э.и.) – тириклик, барҳаётлик; соғлик; ўсиш, ривожланиш * 1) Ҳаёт ибн Шурайҳ ибн Сафвон ибн Молик Абу Зуръа ат-Тажийбий (катта табаа тобеин, фақиҳ, зоҳид ва обид кишилардан бўлган), 2) Ҳаёт ибн Шурайҳ ибн Язид Абу Аббос ал-Ҳазромий (табаа тобеинлардан илм олганлардан, ишончли ҳадис ровийси).\nҲажжож, Hajjoj (ар.) – кўп бора ҳажга борувчи; доимий суратда ҳажга боришни ният қилиб юрувчи * 1) Ҳажжож ибн Амр ибн Ғозийя ал-Ансорий ал-Мозиний ал-Маданий (саҳобий), 2) Ҳажжож ибн Молик ибн Уваймир ибн Абу Усайд ибн Рифоъа ибн Саълаба ал-Асламий (саҳобий, Ҳажжож ибн Ҳажжож ибн Моликнинг отаси), 3) Ҳажжож ибн Ҳажжож ибн Молик ал-Асламий ал-Ашжаъий ал-Ҳижозий (тобеин), 4) Ҳажжож ибн Ҳажжож ал-Асламий (тобеин), 5) Ҳажжож ибн Ҳассон ал-Қайсий ал-Басрий (кичик тобеин), 6) Ҳажжож ибн Ҳажжож ал-Боҳилий ал-Басрий (кичик тобеинлар билан замондош бўлган ишончли ҳадис ровийси), 7) Ҳажжож ибн Дийнор ал-Ашжаъий (катта табаа тобеин), 8) Ҳажжож ибн Шаддод ас-Санъоний (катта табаа тобеин), 9) Ҳажжож ибн Сафвон ибн Абу Язид ал-Маданий (катта табаа тобеин, Умар ибн Абдулъазизнинг Рабаза шаҳридаги омили (закот йиғувчиси) бўлган).\nҲажжожа, Hajjoja(ар.) – “Ҳажжож”нинг муаннас шакли.\nҲазм, Hazm (ар.) – қатъиятли, иродали * 1) Ҳазм ибн Абу Каъб ал-Ансорий ас-Суламий ал-Маданий (саҳобий), 2) Ҳазм ибн Абу Ҳазм Абу Абдуллоҳ (катта табаа тобеин).\nҲазрат, Hazrat(ар.) – ҳурматли, эътиборли, эъзозга муносиб.\nҲайдар, Haydar– жасур, қўрқмас; кучли, қудратли.\nҲайён, Hayyon (ар.), (э.и.) – 1) Ҳайён ибн Бистом ал-Ҳузалий ал-Басрий (тобеин, Сулайм ибн Ҳайённинг отаси), 2) Ҳайён ибн Ҳусойн Абу Ҳайёж ал-Асадий ал-Куфий (тобеин, Марсун ибн Ҳайён ва Жарир ибн Ҳайёнларнинг отаси), 3) Ҳайён ибн Умайр Абу Ало ал-Қайсий ал-Жаририй (тобеин).\nҲайсам, Haysam (ар.) – қизил рангли * 1) Ҳайсам ибн Шафий Абу Ҳусойн ар-Руъайний (катта тобеин), 2) Ҳайсам ибн Абу Синон ал-Маданий (тобеин), 3) Ҳайсам ибн Асвад Абу Урён ан-Нахаъий (тобеин), 4) Ҳайсам ибн Молик Абу Муҳаммад ат-Тоий (кичик тобеин).\nҲайшам, Haysham(ар.) – “Ҳишом”га қаранг.\nҲайшамон, Hayshamon(ар.) – “Ҳишом”га қаранг.\nҲакам, Hakam (ар.) – 1) Ҳакам ибн Амр ибн Муждаъ ибн Ҳизям ибн Ҳулвон ибн Ҳорис ибн Нуайла ибн Мулайл ибн Замро ибн Кинона ал-Ғифорий (саҳобий), 2) Ҳакам ибн Ҳазн ал-Кулафий (саҳобий), 3) Ҳакам ибн Мийноъ ал-Ансорий ал-Маданий (катта тобеин), 4) Ҳакам ибн Абдуллоҳ ибн Исҳоқ ал-Басрий (тобеин), 5) Ҳакам ибн Абдуллоҳ Абу Мутиъ ал-Балхий (фақиҳ олимлардан, “Фиқҳул акбар” асари муаллифи).\nҲаким, Hakim (ар.) – ақлли, доно, донишманд; ҳаким; табиб * 1) Ҳаким ибн Ҳизом ибн Хувайлид ибн Асад ибн Абдулъуззо ибн Қусай ибн Килоб Абу Холид ал-Қуроший ал-Асадий (саҳобий, мўминлар онаса Хадийжа бинти Хувайлиднинг жияни), 2) Ҳаким ибн Муовия ан-Нумайрий (катта тобеин), 3) Ҳаким ас-Санъоний (катта тобеин, Муғийра ибн Ҳакимнинг отаси), 4) Ҳаким ибн Абу Ҳурра ал-Асламий ал-Маданий (тобеин), 5) Ҳаким ибн Афлаҳ ал-Маданий (тобеин), 6) Ҳаким ибн Жобир ибн Ториқ ибн Авф ал-Аҳмасий ал-Куфий (тобеин), 7) Ҳаким ибн Саъд ал-Ҳанафий (тобеин).\nҲакима, Hakima (ар.) – “Ҳаким”нинг муаннас шакли * 1) Ҳакима бинти Умайма (тобеийя), 2) Ҳакима бинти Умайя ибн Ахнас ибн Убайд Умму Ҳаким (тобеийя).\nҲакимали, Hakimali(ар.) – “Ҳаким” ва “Али” исмлари бирикмаси.\nҲакимберган, Hakimbergan(ар.-ўз.) – ҳар бир тадбирини ҳикмат билан, мукаммал ҳолда амалга оширувчи Аллоҳ берган фарзанд.\nҲакимберди, Hakimberdi(ар.-ўз.) – “Ҳакимберган” билан маънодош.\nҲакимқул, Hakimqul(ар.-ўз.) – ҳар бир тадбирини ҳикмат билан амалга оширувчи Аллоҳнинг бандаси.\nҲалим, Halim(ар.) – мулойим, меҳрибон, кўнгилчан, ҳалим.\nҲалима, Halima(ар.) – “Ҳалим”нинг муаннас шакли.\nҲамдон, Ҳамдон (ар.) – Аллоҳ таолога кўп ҳамду-сано айтувчи.\nҲамза, Hamza (ар.), (э.и.) – кўкат; нордон; чучук; ўткир * Ҳамза ибн Абдулмуттолиб ибн Ҳошим ибн Абдуманоф ал-Қуроший ал-Ҳошимий (Набий соллаллоҳу алайҳи ва салламнинг амакилари ва эмикдош акалари, Ҳамза у зотдан икки ёш катта бўлган, пайғамбарликнинг иккинчи йилида Исломга кирган, Расулуллоҳ у билан Зайд ибн Ҳорисани ўзаро биродар тутинтириб қўйганлар. Ҳамза “Асадурроҳман” (“Раҳмон сифатли Аллоҳнинг шери”, яъни кучли, шижоатли бандаси) ва “Асаду росулиллаҳ” (“Расулуллоҳнинг шери”) лақаблари билан танилган, Шаввол ойининг ўрталарида Уҳуд жангида шаҳид бўлган).\nҲамзаали, Hamzaali– “Ҳамза” ва “Али” исмлари бирикмаси.\nҲамзамурод, Hamzamurod(ар.) – “Ҳамза” ва “Мурод” исмлари бирикмаси.\nҲаммод, Hammod (ар.) – Аллоҳ таолога кўплаб ҳамду сано айтувчи * 1) Ҳаммод ибн Абу Сулаймон ал-Ашъарий (кичик тобеин, Абу Мусо ал-Ашъарийнинг мавлоси, мужтаҳид олимлардан, Ҳанафий мазҳаби асосчиси Абу Ҳанифанинг устози), 2) Ҳаммод ибн Нажийҳ ар-Розий (катта табаа тобеин), 3) Ҳаммод ибн Салама ибн Дийнор ал-Басрий (табаа тобеин), 4) Ҳаммод ибн Зайд ибн Дирҳам Абу Исмоил ал-Аздий ал-Жаҳзомий (табаа тобеин), 5) Ҳаммод ибн Масъада Абу Саид ал-Басрий (кичик табаа тобеин).\nҲаммода, Hammoda(ар.) – “Ҳаммод”нинг муаннас шакли.\nҲаммам, Hammom (ар.) – қалбида солиҳ амаллар қилишни ва яхшилик касб этишни ният қилиб юрувчи; Охират ғами билан яшовчи (ҳадиси шарифда Расулуллоҳ соллаллоҳу алайҳи ва саллам томонларидан энг яхши исм дея таърифланган исмлардан бири – “Ҳорис” ва “Ҳаммам”) * 1) Ҳаммам ибн Ҳорис ибн Қайс ибн Амр ан-Нахаъий ал-Куфий (катта тобеин), 2) Ҳаммам ибн Мунаббиҳ ибн Комил ибн Сайж Абу Уқба ал-Йамоний (тобеин), 3) Ҳаммам ибн Яҳё ибн Дийнор Абу Абдуллоҳ ал-Авзий ал-Муҳаллимий (катта табаа тобеин).\nҲаммама, Hammoma(ар.) – “Ҳаммам”нинг муаннас шакли.\nҲанафий, Hanafiy(ар.) – бут-санамларга ибодат қилишдан сақланувчи, Аллоҳни Ягона илоҳ деб тан олувчи; тўғри, ҳақиқий; мустаҳкам, собит; Ҳанафий мазҳабига мансуб.\nҲанафия, Hanafiya(ар.) – “Ҳанафий”нинг муаннас шакли.\nҲанбал, Hanbal (ар.) – денгиз; бўйи паст, аммо гўштдор * Ҳанбал ибн Исҳоқ ибн Ҳанбал Абу Али аш-Шайбоний (Имом Аҳмад ибн Ҳанбалнинг амакиваччаси, фақиҳ олимлардан бўлган).\nҲаниф, Hanif (ар.) – “Ҳанафий” билан маъноси бир хил * Ҳаниф ибн Рустам ал-Муаззин ал-Куфий (катта табаа тобеин).\nҲанифа, Hanifa (ар.) – “Ҳаниф”нинг муаннас шакли.\nҲанон, Hanon(ар.), (а.и.) – меҳрибон, раҳмдил, шафқатли.\nҲарис, Haris(ар.) – ҳарисманд, ташна, умидвор; одамларнинг иймонга келишларига ҳарисманд бўлган, уларнинг ҳидоятга мушарраф бўлишларидан умид қилувчи (мазкур исм Пайғамбаримиз соллаллоҳу алайҳи ва салламнинг сифатларидандир. У зот соллаллоҳу алайҳи ва саллам қавмлари иймонга келишига ўта ҳарисманд эдилар).\nҲариса, Harisa(ар.) – “Ҳарис”нинг муаннас шакли.\nҲармала, Harmala (ар.), (э.и.) – кунжутга ўхшаш дон тури * 1) Ҳармала ибн Абдуллоҳ ат-Тамимий ал-Анбарий (саҳобий), 2) Ҳармала (тобеин, Усома ибн Зайд ибн Ҳориса ал-Калбий ал-Маданийнинг мавлоси), 3) Ҳармала ибн Иёс Абу Ҳармала аш-Шайбоний (тобеин).\nҲасан, Hasan (ар.) – яхши; чиройли, кўркам * 1) Ҳасан ибн Али ибн Абу Толиб Абу Муҳаммад ал-Қуроший ал-Ҳошимий (машҳур саҳобий, Расулуллоҳ соллаллоҳу алайҳи ва салламнинг севимли набиралари), 2) Ҳасан ибн Усома ибн Зайд ибн Ҳориса ал-Калбий ал-Маданий (тобеин), 3) Ҳасан ибн Суҳайл ибн Абдураҳмон ибн Авф ал-Қуроший аз-Зуҳрий (тобеин), 4) Ҳасан ибн Муҳаммад ибн Али ибн Абу Толиб Абу Муҳаммад ал-Қуроший ал-Ҳошимий (тобеин), 5) Ҳасан ибн Язид ал-Ижлий (катта тобеин), 6) Ҳасан ибн Ясор Абу Саид ал-Басрий (машҳур тобеин), 7) Ҳасан ибн Аммор ибн Али аш-Шурунбилолий ал-Мисрий (ҳанафий фақиҳи, “Нурул ийзоҳ” асари муаллифи).\nҲасана, Hasana(ар.) – “Ҳасан”нинг муаннас шакли.\nҲасанали, Hasanali(ар.) – “Ҳасан” ва “Али” исмлари бирикмаси.\nҲасин, Hasin(ар.) – (“сод” билан) мустаҳкам, маҳкам, бақувват.\nҲасина, Hasina(ар.) – “Ҳасин”нинг муаннас шакли.\nҲассон, Hasson (ар.) – одамларга кўп яхшиликлар қилувчи * 1) Ҳассон ибн Собит ибн Мунзир ибн Ҳаром ибн Амр Абу Абдураҳмон ал-Ансорий ан-Нажжорий (саҳобий, Расулуллоҳ соллаллоҳу алайҳи ва салламнинг шоирлари бўлган), 2) Ҳассон ибн Курайб Абу Курайб ал-Ҳимярий ар-Руайний (катта тобеин), 3) Ҳассон ибн Зомрий (тобеин), 4) Ҳассон ибн Билол ал-Музаний ал-Басрий (тобеин).\nҲассона, Hassona(ар.) – “Ҳассон”нинг муаннас шакли.\nҲафс, Hafs (ар.) – жасур, довюрак * 1) Ҳафс ибн Осим ибн Умар ибн Хаттоб ал-Қуроший ал-Адавий (тобеин, Исо ибн Ҳафс ибн Осимнинг отаси, Убайдуллоҳ ибн Умарнинг бобоси), 2) Ҳафс ибн Абдуллоҳ ал-Лайсий ал-Басрий (тобеин), 3) Ҳафс ибн Убайдуллоҳ ибн Анас ибн Молик ал-Ансорий ал-Басрий (тобеин), 4) Ҳафс ибн Умар ибн Саъд ал-Қуроз ал-Маданий (тобеин), 5) Ҳафс ибн Умар ибн Абдураҳмон ибн Авф ал-Қуроший аз-Зуҳрий ал-Маданий (кичик тобеин).\nҲафса, Hafsa (ар.), (а.и.) – “Ҳафс”нинг муаннас шакли * 1) Ҳафса бинти Умар ибн Хаттоб ал-Адавийя (уммул мўминийн, Набий соллаллоҳу алайҳи ва салламнинг завжаи мутоҳҳаролари), 2) Ҳафса бинти Абдураҳмон ибн Абу Бакр Сиддиқ (тобеийя), 3) Ҳафса бинти Сирийн Умму Ҳузайл ал-Басрийя (тобеийя).\nҲақиқат, Haqiqat(ар.), (а.и.) – одил, ҳаққоний (“Адолат” исмининг маънодош шакли).\nҲаққул, Haqqul(ар.-ўз.) – ҳақни зоҳир қилувчи Аллоҳнинг бандаси.\nҲибатуллоҳ, Hibatulloh(ар.), (э.и.) – Аллоҳнинг туҳфаси, инъоми.\nҲидоят, Hidoyat(ар.), (а.и.) – Тўғри Йўлда юрувчи; Тўғри Йўлга бошловчи.\nҲидоятуллоҳ, Hidoyatulloh(ар.), (э.и.) – Аллоҳнинг ҳидоятига мушарраф бўлган банда.\nҲизом, Hizom(ар.) – қатъиятли, бир сўзли; иродали.\nҲикмат, Hikmat(ар.), (э.и.) – ақлли, доно, донишманд, ҳаким.\nҲикматуллоҳ, Hikmatulloh(ар.), (э.и.) – Аллоҳнинг ҳикматли амалларни бажарувчи бандаси; Аллоҳнинг ҳикматли тадбирларини англаб етувчи.\nҲилол, Hilol (ар.) – янги чиққан ой номи (доимо ғайратли, шижоатли бўлсин, деган ниятда қўйиладиган исм) * 1) Ҳилол ибн Абу Ҳилол ал-Асламий (саҳобий), 2) Ҳилол ибн Умайя ибн Омир ибн Қайс ал-Ансорий ал-Воқифий (саҳобий, Табук ғазотидан қатнаша олмаган, Аллоҳ таолонинг мағфиратига ноил бўлган уч кишидан бири), 3) Ҳилол ибн Омир ал-Басрий (катта тобеин), 4) Ҳилол ибн Абу Ҳилол ал-Маданий (тобеин), 5) Ҳилол ибн Усома ал-Фиҳрий ал-Маданий (тобеин), 6) Ҳилол ибн Ясоф Абу Ҳасан ал-Ашжаъий (тобеин).\nҲилола, Hilola (ар.) – “Ҳилол”нинг муаннас шакли.\nҲинд, Hind (ар.), (а.э.и.) – 1) Ҳинд бинти Суҳайл ибн Муғийра ибн Абдуллоҳ ибн Умар ибн Махзум Умму Салама ал-Қурошийя ал-Махзумийя (Расулуллоҳ соллаллоҳу алайҳи ва салламнинг завжалари, ҳижрий тўртинчи йилда ўз никоҳларига олганлар, бундан олдин у Абу Салама ибн Абдулъасад ибн Муғийранинг завжаси бўлган, Абу Салама жароҳат туфайли оламдан ўтгач, Умму Салама Набий соллаллоҳу алайҳи ва салламнинг никоҳларига кирган), 2) Ҳинд бинти Утба ибн Робийъа ибн Абдушамс ал-Қурошийя (саҳобия, Муовия ибн Абу Суфённинг онаси, Макка фатҳи куни мусулмон бўлган, ҳижрий 14 йили вафот этган), 3) Ҳинд ибн Абу Ҳола Наббош ибн Зурора ат-Тамимий ал-Усайдий (саҳобий, Хадийжа бинти Хувайлид онамизнинг аввалги завжаларидан бўлган ўғиллари, Набий соллаллоҳу алайҳи ва саллам уни ўз тарбияларига олганлар), 4) Ҳинд бинти Ҳорис ал-Хосъамий (тобеийя), 5) Ҳинд бинти Ҳорис ал-Фиросийя (тобеийя), 6) Ҳинд бинти Шарик ибн Забон ал-Басрийя (тобеийя).\nҲишом, Hishom (ар.) – бўлувчи, ушатувчи; тақсимловчи * 1) Ҳишом ибн Ҳаким ибн Ҳизом ибн Асад ал-Қуроший ал-Асадий (саҳобий, Зайнаб бинти Аввомнинг ўғли, Зубайр ибн Аввомнинг жияни), 2) Ҳишом ибн Омир ибн Умайя ибн Хашхош ибн Молик ибн Омир ибн Ғонм ибн Молик ибн Нажжор ал-Ансорий ан-Нажжорий (саҳобий, Саъд ибн Ҳишомнинг отаси), 3) Ҳишом ибн Зайд ибн Анас ибн Молик ал-Ансорий (кичик тобеин), 4) Ҳишом ибн Урва ибн Зубайр ибн Аввом Абул Мунзир ал-Қуроший ал-Асадий (кичик тобеин, фақиҳ олим), 5) Ҳишом ибн Амр ал-Фазорий (кичик тобеин).\nҲожар, Hojar(қад.яҳ.-ар.) – ҳижрат қилувчи (Иброҳим алайҳис саломнинг завжаси – Исмоил алайҳис салом онасининг исми).\nҲозим, Hozim (ар.) – ақлли, қатъиятли * Ҳозим ибн Ҳармала ал-Ғифорий (саҳобий).\nҲозима, Hozima(ар.) – “Ҳозим”нинг муаннас шакли.\nҲозиқ, Hoziq(ар.) – билимдон, уста, моҳир, ўз касбининг устаси.\nҲоким, Hokim(ар.) – бошлиқ, раҳбар; ўз нафсига ҳоким.\nҲомид, Homid (ар.) – Аллоҳ таолога ҳамд айтувчи * 1) Ҳомид ибн Умар ибн Ҳафс ибн Умар ибн Убайдуллоҳ ибн Абу Бакра Абу Абдураҳмон ас-Сақофий ал-Бакровий (табаа тобеинлардан илм олган, ишончли ҳадис ровийси), 2) Ҳомид ибн Яҳё ибн Ҳониъ Абу Абдуллоҳ ал-Балхий (табаа тобеинлардан илм олган, ишончли ҳадис ровийси).\nҲомида, Homida(ар.) – “Ҳомид”нинг муаннас шакли.\nҲомидали, Homidali(ар.) – “Ҳомид” ва “Али” исмлари бирикмаси.\nҲомидуддин, Homiduddin(ар.) – Ислом динини мақтовчи, унинг ҳақ дин эканини одамларга тушинтирувчи.\nҲомил, Homil(ар.) – бандалик вазифасини кўтарувчи; Қуръони каримни тўлиқ ёд олиб, унга амал қилувчи.\nҲомий, Homiy(ар.) – ҳимоя қилувчи, сақловчи; қўллаб-қувватловчи; Ислом динини душманлар адоватидан, иғво-туҳматларидан ҳимоя қилувчи.\nҲомия, Homiya(ар.) – “Ҳомий”нинг муаннас шакли.\nҲонеъ, Hone’(ар.) – тайёрловчи, ҳозирловчи; берувчи, карам кўрсатувчи * 1) Ҳонеъ ибн Язид ибн Наҳик ибн Дурайд Абу Шурайҳ ал-Мазҳижий (саҳобий, Шурайҳ ибн Ҳонеънинг отаси), 2) Ҳонеъ (катта тобеин, Али ибн Абу Толибнинг мавлоси), 3) Ҳонеъ Абу Саид ал-Барбарий (тобеин, Усмон ибн Аффоннинг мавлоси), 4) Ҳонеъ ибн Кулсум ибн Абдуллоҳ ибн Шарик ибн Замзам ал-Киноний (тобеин), 5) Ҳонеъ ибн Абдуллоҳ ибн Шиххир ибн Авф ибн Каъб ибн Вақдон ал-Омирий ал-Басрий (тобеин).\nҲонеъа, Hone’a(ар.) – “Ҳонеъ”нинг муаннас шакли.\nҲорис, Horis (ар.) – деҳқончилик қилувчи, зироат билан шуғулланувчи; дунё ва Охирати учун амал қилувчи (ҳадиси шарифда Расулуллоҳ соллаллоҳу алайҳи ва саллам томонларидан энг яхши исм дея таърифланган исмлардан бири – “Ҳорис ва “Ҳаммам”) * 1) Ҳорис ибн Навфал ибн Ҳорис ибн Абдулмуттолиб ибн Ҳошим ибн Абдуманоф ал-Қуроший ал-Ҳошимий ал-Маккий (саҳобий, Абдуллоҳ ибн Ҳорис ибн Навфалнинг отаси), 2) Ҳорис ибн Амр ал-Ансорий (саҳобий, Бароъ ибн Озибнинг амакиси, баъзи манбаларида “тоғаси”, дейилган), 3) Ҳорис ибн Абдуллоҳ ибн Авс ас-Сақофий ал-Ҳижозий (саҳобий), 4) Ҳорис ибн Уқайс ал-Уклий (саҳобий), 5) Ҳорис ибн Ҳорис Абу Молик ал-Ашъарий аш-Шомий (саҳобий), 6) Ҳорис ибн Ҳотиб ибн Амр ибн Убайд ал-Ансорий (саҳобий), 7) Ҳорис ибн Ҳассон ибн Калада ал-Бакрий аз-Зуҳалий ал-Омирий (саҳобий).\nҲориса, Horisa (ар.), (э.а.и.) – “Ҳорис”нинг муаннас шакли, аммо эркаклар исми * 1) Ҳориса ибн Ваҳб ал-Хузоъий (саҳобий), 2) Ҳориса ибн Мудорриб ал-Абдий ал-Куфий (тобеин).\nҲорун, Horun (ар.-қад.яҳ.) – бой, бадавлат; посбон, қўриқчи * 1) Ҳорун ибн Имрон ибн Йасҳар ибн Моҳайс бани Лова ибн Яъқуб ибн Исҳоқ ибн Иброҳим алайҳис салом (Мусо алайҳис саломнинг акаси, Аллоҳ таоло уни Мусога ёрдамчи қилиб юборган), 2) Ҳорун ибн Абу Исо Абу Абдуллоҳ аш-Шомий (тобеин, Муҳаммад ибн Исҳоқнинг котиби, Абдуллоҳ ибн Ҳоруннинг отаси), 3) Ҳорун ибн Саъд ал-Куфий (тобеин), 4) Ҳорун ибн Умму Ҳониъ (тобеин), 5) Ҳорун ибн Саъд ал-Ҳижозий ал-Маданий (катта табаа тобеин).\nҲосил, Hosil(ар.) – муваффаққиятга эришувчи, касб қилувчи; натижа, самарага етувчи.\nҲосила, Hosila(ар.) – “Ҳосил”нинг муаннас шакли.\nҲотим, Hotim (ар.) – жавоб берувчи; лозим тутувчи; бирон ишни қатъият билан амалга оширувчи * 1) Ҳотим ибн Ҳурайс ат-Тоий (тобеин), 2) Ҳотим ибн Маймун Абу Саҳл ал-Килобий (табаа тобеин), 3) Ҳотим ибн Вардон ибн Маҳрон Абу Солиҳ ас-Саъдий (табаа тобеин).\nҲотима, Hotima(ар.) – “Ҳотим”нинг муаннас шакли.\nҲошим, Hoshim (ар.) – тақсимловчи, улашувчи; ҳурматли, обрўъли (Расулуллоҳ соллаллоҳу алайҳи ва салламнинг катта боболари – Абдулмутталибнинг отаси Амр қаҳатчилик йилларида халққа кўп миқдорда таом ва сув тарқатгани боис одамлар томонидан унга “Ҳошим” лақаби берилган) * 1) Ҳошим ибн Барид Абу Али ал-Куфий (кичик тобеин), 2) Ҳошим ибн Билол Абу Ақийл ад-Димашқий (кичик тобеин), 3) Ҳошим ибн Саид Абу Исҳоқ ал-Басрий (табаа тобеин), 4) Ҳошим ибн Махлад ибн Иброҳим ас-Сақофий ал-Марвазий (табаа тобеин), 5) Ҳошим ибн Қосим ибн Муслим Абу Назр ал-Бағдодий (кичик табаа тобеин).\nҲошимали, Hoshimali(ар.) – “Ҳошим” ва “Али” исмлари бирикмаси.\nҲошиманвар, Hoshimanvar(ар.) – “Ҳошим” ва “Анвар” исмлари бирикмаси.\nҲошимаҳмад, Hoshimahmad(ар.) – “Ҳошим” ва “Аҳмад” исмлари бирикмаси.\nҲошиммаҳмуд, Hoshimmahmud(ар.) – “Ҳошим” ва “Маҳмуд” исмлари бирикмаси.\nҲошиммуҳаммад, Hoshimmuhammad(ар.) – “Ҳошим” ва “Муҳаммад” исмлари бирикмаси.\nҲубоба, Huboba(ар.) – севувчи, ҳабиб; севилувчи, маҳбуб * Ҳубоба бинти Ажлон ал-Басрийя (катта табаа тобеийя).\nҲуваййиса, Huvayyisa (ар.), (э.и.) – Ҳуваййиса ибн Масъуд ибн Каъб ибн Омир ибн Адий Абу Саид ал-Ансорий ал-Авсий (саҳобий).\nҲувайрис, Huvayris(ар.) – “Ҳорис”нинг кичрайтирма шакли.\nҲувайриса, Huvayrisa(ар.) –“Ҳувайрис”нинг муаннас шакли.\nҲувайтиб, Huvaytib(ар.) – “Ҳотиб”нинг кичрайтирма шакли * Ҳувайтиб ибн Абдулъуззо ибн Абу Қайс ибн Абдувадд ибн Наср ибн Молик ибн Ҳасл ибн Омир ибн Луай Абу Муҳаммад ал-Қуроший ал-Омирий ал-Маккий (саҳобий).\nҲуд, Hud– 1) Ҳуд ибн Абдуллоҳ ибн Рабоҳ ибн Халуд ибн Од ибн Авс ибн Ирам ибн Сом ибн Нуҳ алайҳис салом (Аллоҳ таолонинг пайғамбарларидан, Од қабиласига элчи қилиб юборилган), 2) Ҳуд ибн Абдуллоҳ ибн Саъд ал-Абдий ал-Асрий (тобеин).\nҲуда, Huda(ар.), (а.и.) – ҳидоят, Тўғри Йўл (“Ҳидоят” исмининг маънодош шакли).\nҲужжа, Hujja(ар.), (а.и.) – ҳужжат, далил, исбот.\nҲужжатуллоҳ, Hujjatulloh(ар.), (э.и.) – Аллоҳнинг ҳужжати, далили, исботи.\nҲузайл, Huzayl (ар.) – тез юрувчи * Ҳузайл ибн Ҳакам Абулмунзир ал-Аздий ал-Басрий (табаа тобеин).\nҲузайм, Huzaym(ар.) – Ҳузайм ибн Амр ас-Саъдий (саҳобий, Зиёд ибн Ҳузаймнинг отаси).\nҲузайфа, Huzayfa (ар.), (э.и.) – кесувчи, тушириб қолдирувчи * 1) Ҳузайфа ибн Ямон ибн Жобир ибн Усайд Абу Абдуллоҳ ал-Абсий (машҳур саҳобий, “Соҳибус сирр” – Расулуллоҳ соллаллоҳу алайҳи ва саллам махфий сирларини айнан шу саҳобийга айтар эдилар, чунки мазкур саҳобийнинг сир сақлаб истеъдоди ниҳоятда кучли бўлган), 2) Ҳузайфа ибн Усайд ал-Ғифорий (саҳобий), 3) Ҳузайфа ибн Абу Ҳузайфа ал-Аздий (тобеин), 4) Ҳузайфа ал-Бориқий (тобеин).\nҲумайд, Humayd(ар.) – Аллоҳ таолога кўп ҳамду-сано айтувчи * 1) Ҳумайд ибн Абдураҳмон ибн Авф Абу Иброҳим ал-Қуроший аз-Зуҳрий (катта тобеин), 2) Ҳумайд ибн Абдураҳмон ал-Ҳимярий ал-Басрий (тобеин, Ибн Сийрин: “У Басра аҳлининг энг фақиҳ кишисидир”, деган), 3) Ҳумайд ибн Абдураҳмон ибн Авф ар-Рувосий (тобеин), 4) Ҳумайд ибн Молик ибн Хайсам ал-Ҳижозий (тобеин), 5) Ҳумайд ибн Рофеъ Абу Афлаҳ ал-Ансорий (тобеин), 6) Ҳумайд ибн Ҳилол ибн Ҳубайра Абу Наср ал-Басрий (тобеин, катта олим зотлардан бўлган).\nҲумайда, Humayda(ар.), (э.и.) – “Ҳумайд”нинг муаннас шакли * 1) Ҳумайда (тобеийя), 2) Ҳумайда бинти Убайда ибн Рифоъа Умму Яҳё ал-Ансорийя аз-Зуроқийя (кичик тобеийя, Исҳоқ ибн Абдуллоҳ ибн Абу Талҳанинг завжаси).\nҲумайза, Humayza(ар.), (а.э.и.) – (“зод” билан) нордон, аччиқ * 1) Ҳумайза ибн Шамарзал ал-Асадий ал-Куфий (тобеин), 2) Ҳумайза бинти Ёсир (тобеийя).\nҲумайра, Humayra (ар.) – қизил, қизғиш; ҳаёдан қизариб кетувчи (мазкур исм Оиша розийаллоҳу анҳо онамизнинг лақаблари, шарафли номлари саналади, ҳадисларнинг бирида: “Мана бу Ҳумайродан Динингизнинг ярмини олинглар”, дейилган).\nҲумом, Humom(ар.) – жаноб; шижоатли, жасур; сахий, карамли, ҳимматли.\nҲунайн, Hunayn(ар.) – Макка ва Тоиф орасидаги водий номи * 1) Ҳунайн Абу Абдуллоҳ ал-Қуроший ал-Ҳошимий (саҳобий, Абдуллоҳ ибн Аббоснинг мавлоси, Набий соллаллоҳу алайҳи ва салламга хизмат қилган), 2) Ҳунайн ибн Абу Ҳаким ал-Қуроший ал-Умавий ал-Мисрий (кичик тобеинлар билан замондош бўлган ишончли ҳадис ровийси).\nҲунайф, Hunayf(ар.) – “Ҳаниф”нинг кичрайтирма шакли.\nҲунайфа, Hunayfa(ар.) – “Ҳунайф”нинг муаннас шакли.\nҲурайр, Hurayr(ар.) – (“ҳойи ҳутий” билан) Ҳурайр ибн Абдураҳмон ибн Рофеъ ибн Хадийж ал-Ансорий ал-Маданий (кичик тобеин).\nҲурайс, Hurays(ар.) – “Ҳарис”нинг кичрайтирма шакли * 1) Ҳурайс ибн Зуҳайр ал-Куфий (катта тобеин), 2) Ҳурайс ал-Узрий (тобеин), 3) Ҳурайс ибн Аблаж ас-Салиҳий аш-Шомий (тобеин).\nҲурайса, Huraysa(ар.) – “Ҳурайс”нинг муаннас шакли.\nҲусайн, Husayn (ар.) – “Ҳасан”нинг кичрайтирма шакли * 1) Ҳусайн ибн Али ибн Абу Толиб Абу Абдуллоҳ ал-Қуроший ал-Ҳошимий (Расулуллоҳ соллаллоҳу алайҳи ва салламнинг севимли набиралари, у зот Ҳусайн ҳақида: “Ҳусайн мендан ва мен Ҳусайнданман, Ҳусайнни яхши кўрган бандани Аллоҳ яхши кўради”, деганлар), 2) Ҳусайн ибн Ҳорис ал-Куфий (тобеин), 3) Ҳусайн ибн Соиб ибн Абу Лубоба ибн Абдулмунзир ал-Ансорий ал-Авсий (тобеин, Ҳажжож ибн Муслимнинг укаси), 4) Ҳусайн ибн Абдуллоҳ ибн Убайдуллоҳ ибн Аббос ибн Абдулмуттолиб Абу Абдуллоҳ ал-Қуроший ал-Ҳошимий (кичик тобеин), 5) Ҳусайн ибн Али ибн Ҳусайн ибн Али ибн Абу Толиб ал-Қуроший ал-Ҳошимий (катта табаа тобеин, “кичик Ҳусайн” деб аталган).\nҲусайна, Husayna(ар.) – “Ҳусайн”нинг муаннас шакли.\nҲусайнали, Husaynali(ар.) – “Ҳусайн” ва “Али” исмлари бирикмаси.\nҲусайнаҳмад, Husaynahmad(ар.) – “Ҳусайн” ва “Аҳмад” исмлари бирикмаси.\nҲусайнмаҳмуд, Husaynmahmud(ар.) – “Ҳусайн” ва “Маҳмуд” исмлари бирикмаси.\nҲусайнмурод, Husaynmurod(ар.) – “Ҳусайн” ва “Мурод” исмлари бирикмаси.\nҲусайнмуҳаммад, Husaynmuhammad(ар.) – “Ҳусайн” ва “Муҳаммад” исмлари бирикмаси.\nҲусан, Husan – “Ҳусайн” исмининг бузилган шакли. Аслида “Ҳусан” эмас, балки “Ҳусайн” бўлиши керак. Аммо бизда шундай талаффуз қилишга одатланилган.\nҲусна, Husna(ар.) – “Аҳсан”нинг муаннас шакли.\nҲусниддин, Husniddin(ар.) – Ислом динининг чиройи, кўрки, файзи.\nҲусний, Husniy(ар.) – чиройли, кўркам, хушбичим.\nҲусния, Husniya(ар.) – “Ҳусний”нинг муаннас шакли.\nҲусойн, Husoyn(ар.) – (“сод” ҳарфи билан) “Ҳасин” исмининг кичрайтирма шакли * 1) Ҳусойн ибн Авс ан-Наҳшалий (саҳобий, Зиёд ибн Ҳусойннинг отаси), 2) Ҳусойн ибн Убайд ибн Халаф Абу Имрон ал-Хузоъий (саҳобий, Имрон ибн Ҳусойннинг отаси), 3) Ҳусойн ибн Авф ал-Хосъамий ал-Маданий (саҳобий), 4) Ҳусойн ибн Миҳсон ал-Ансорий ал-Хотмий ал-Маданий ал-Ашҳалий (саҳобий), 5) Ҳусойн ибн Ваҳваҳ ал-Ансорий ал-Авсий ал-Маданий (саҳобий), 6) Ҳусойн ибн Жундуб ибн Амр ибн Ҳорис ибн Ваҳший ибн Молик ибн Робийъа Абу Зубён ал-Жанбий ал-Куфий (катта тобеин), 7) Ҳусойн ибн Қабийса ал-Фазорий ал-Куфий (катта тобеин), 8) Ҳусойн ибн Молик ибн Хашхош ат-Тамимий ал-Анбарий (катта тобеин), 9) Ҳусойн ибн Муҳаммад ал-Ансорий ас-Солимий ал-Маданий (катта тобеин).\nҲусойна, Husoyna(ар.) – “Ҳусойн”нинг муаннас шакли.\nҲусомиддин, Husomiddin(ар.) – Ислом динининг қиличи (“Сайфиддин” исми билан маънодош).\nҲушайм, Hushaym(ар.) – “Ҳишом”га қаранг.\nҲушайма, Hushayma(ар.) – “Ҳушайм”нинг муаннас шакли.\nҲозир сайтимизда 172 та меҳмон бор, сайт аъзолари эса йўқ


Мадопар – medu.uz – Дорилар ҳақида маълумотлар ўзбек тилида\nHome Йўриқномалар Мадопар\nПрепаратнинг савдо номи: Мадопар®\nТаъсир этувчи моддалар: леводопа + бенсеразид\nтаъсир этувчи моддалар: леводопа – 100 мг; бенсеразид – 25 мг, (бенсеразид гидрохлориди кўринишида – 28,5 мг);\nёрдамчи моддалар: микрокристалл целлюлоза – 13,5 мг, тальк – 6,5 мг, повидон (К90) – 1,0 мг, магний стеарати – 0,5 мг;\nкапсуланинг қобиғи: қопқоқчаси – индигокармин бўёвчиси (Е132) – 0,01 мг, титан диоксиди (Е171) – 0,5 мг, желатин – 21,0 мг; корпуси – темир (III) оксиди қизил бўёвчиси (Е172) – 0,03 мг, титан диоксиди (Е171) – 1,12 мг, желатин – 31,2 мг.\nКапсулага ёзув қилиш учун бўёқ: шеллак, калий гидроксиди, темир оксиди қора бўёвчиси (Е172); TEKPRINTSW-1102 тайёр сиёҳ қўллашига йўл қўйилади.\nТаърифи: қаттиқ желатин капсулалар; корпуси пушти-тана рангли, тиниқ эмас; қопқоғи оч-мовий рангли, тиниқ эмас; капсулада қора рангда “ROCHE” ёзуви бор. Капсуланинг ичидагиси – баъзида қумоқланадиган, оч-сарғиш рангли, майда гранулаланган кукун.\nФармакотерапевтик гуруҳи: паркинсонизмга қарши восита (дофаминнинг ўтмишдоши + декарбоксилазанинг периферик ингибитори).\nАТХ коди: N04BA02\nПаркинсон касаллиги ва “безовта оёқлар” синдромини даволаш учун қўлланадиган мажмуавий восита.\nБош мияда нейромедиатор ҳисобланган дофамин, паркинсонизми бўлган беморларда базал ганглийларда етарли бўлмаган миқдорда ҳосил бўлади. Леводопа ёки L-ДОФА (3,4-дигидрофенилаланин) дофаминнинг метаболик ўтмишдошидир. Дофаминдан фарқли равишда леводопа гематоэнцефалик тўсиқ орқали яхши ўтади. Леводопа МНТ га кирганидан кейин, у ароматик L-аминокислоталарнинг декарбоксилазаси ёрдамида дофаминга айланади.\nИчга қабул қилинганидан кейин леводопа ҳам церебрал, ҳам экстрацеребрал тўқималарда дофаминга тез декарбоксилланади. Натижада леводопанинг катта қисми базал ганглийларгача етиб бормайди, периферик дофамин эса кўпинча ножўя кўринишларни чақиради. Демак, леводопанинг экстрацеребрал декарбоксилланишини блокланиши керак, бунга леводопа ва ароматик L-аминокислоталарнинг периферик декарбоксилаза ингибитори бенсеразидни бир вақтда юбориш йўли билан эришилади.\nМадопар ушбу моддаларнинг оптимал 4:1 нисбатдаги мажмуаси бўлиб, леводопанинг катта дозалари каби самарадорликка эга.\n“Безовта оёқлар” синдроми\nАниқ таъсир механизми номаълум, аммо дофаминергик тизим “безовта оёқлар” синдромининг патогенезида муҳим рол ўйнайди.\nМадопар “125” капсулалари\nЛеводопа ва бенсеразидни сўрилиши асосан ингичка ичакнинг юқори қисмида (66-74%) амалга ошади ва ушбу ичакнинг бўлимида сўрилиши жойига боғлиқ эмас. Леводопанинг қон плазмасида максимал концентрациясига эришиш вақти капсулалар ёки таблеткалар ичга қабул қилинганидан кейин 1 соатни ташкил қилади. Мадопар “125” капсулалари қўлланганида леводопанинг мутлоқ биокираолишлиги 98% (74% дан 112% гача) ни ташкил қилади.\nЛеводопанинг плазмадаги максимал концентрациялари ва леводопанинг сўрилиш даражаси (AUC) дозага пропорционал равишда ошади (леводопанинг 50 дан 200 мг гача бўлган дозалари диапазонида).\nОвқат қабул қилиш леводопанинг сўрилиш тезлиги ва даражасини пасайтиради. Капсулалар ёки таблеткалар овқат қабул қилинганидан кейин буюрилганда леводопанинг плазмадаги максимал концентрацияси 30% га камаяди ва кечроқ эришилади. Леводопанинг сўрилиш даражаси 15% га пасаяди.\nЛеводопа гематоэнцефалик тўсиқ орқали тўйинган транспорт тизими ёрдамида ўтади ва плазма оқсиллари билан боғланмайди. Тақсимланиш ҳажми 57 литрни ташкил қилади. Орқа мия суюқлигида леводопа учун “концентрация-вақт” эгри чизиғи остидаги майдон (AUC) плазмадаги майдоннинг 12% ни ташкил қилади.\nБенсеразид терапевтик дозаларда гематоэнцефалик тўсиқ орқали ўтмайди. У асосан буйрак, ўпка, ингичка ичак ва жигарда тўпланади.\nЛеводопа иккита асосий йўл (декарбоксиланиш ва о-метилланиш) ва иккита қўшимча йўл (трансаминланиш ва оксидланиш) билан метаболизмга учрайди.\nАроматик L-аминокислоталарнинг декарбоксилазаси леводопани дофаминга айлантиради. Алмашинувнинг бу йўлини асосий охирги маҳсулотлари гомованилин ва дигидроксифенилсирка кислотасидир.\nКатехол-о-метил-трансфераза леводопани 3-о-метилдопани ҳосил қилиш билан метиллайди. Бу асосий метаболитини плазмадан ярим чиқарилиш даври 15-17 соатни ташкил қилади ва Мадопарнинг терапевтик дозаларини қабул қилаётган пациентларда унинг тўпланиши юз беради.\nБенсеразид билан бирга буюрилганида, леводопанинг периферик декарбоксилланишини камайиши, леводопа ва 3-о-метилдопанинг плазмадаги концентрацияларини ошишига ва катехоламинлар (допамин, норадреналин) ва фенолкарбоксил кислоталарининг (гомованилин кислотаси, дигидрофенилсирка кислотаси) плазмадаги концентрацияларини пасайишига олиб келади.\nБенсеразид ингичка ичакнинг шиллиқ қаватида ва жигарда тригидрокси-бензилгидрозинни ҳосил бўлиши билан гидроксилланади. Бу метаболити ароматик\nL- аминокислоталар декарбоксилазасининг кучли ингибитори ҳисобланади.\nАроматик L- аминокислоталар декарбоксилазасининг периферик ингибирланишида леводопанинг ярим чиқарилиш даври 1,5 соатни ташкил қилади. Леводопанинг плазмадаги клиренси минутига тахминан 430 мл ни ташкил қилади.\nБенсеразид метаболизм йўли билан деярли тўлиқ чиқарилади. Метаболитлари асосан сийдик билан (64%) ва камроқ даражада ахлат билан (24%) чиқарилади.\nАйрим пациентлар гуруҳидаги фармакокинетикаси\nБуйрак ва жигар етишмовчилиги бўлган пациентлар\nБуйрак ва жигар етишмовчилиги бўлган пациентларда леводопанинг фармакокинетикаси тўғрисида маълумотлар йўқ.\nКекса ёшдаги пациентлар (65-78 ёш)\nПаркинсон касаллиги бўлган кекса ёшдаги (65-78 ёш) пациентларда леводопанинг яримчиқарилиш даври ва AUC 25% га ошади, бу клиник аҳамиятли ўзгариши ҳисобланмайди ва дозалаш тартибига ҳеч қанақасига акс этмайди.\nДори воситалар билан чақирилган паркинсонизмдан ташқари, Паркинсон касаллигини барча турларини даволашида қўлланади.\nМадопар “безовта оёқлар” синдромини даволаш учун қўлланади, шу жумладан:\n“безовта оёқлар”нинг идиопатик синдроми;\nсурункали буйрак етишмовчилиги бўлган, диализдаги пациентларда “безовта оёқлар” синдроми.\nКапсулаларни бутунлигича, чайнамасдан ютиш керак.\nИчга, овқатдан камида 30 минут олдин ёки 1 соат кейин буюрилади.\nДаволашни аста-секин дозасини оптимал самарага эришилгунча шахсий танлаб бошлаш керак.\nПаркинсон касаллигининг эрта босқичида Мадопар билан даволашни 62,5 мг (50 мг леводопа + 12,5 мг бенсеразид) суткада 3-4 марта қабул қилиш билан бошлаш тавсия қилинади. Бошланғич дозалаш схемаси ўзлаштираолинганда, пациентнинг реакциясига қараб, дозани аста-секин ошириб бориш керак.\nОптимал самарага одатда леводопа 300-800 мг суткалик дозада бенсеразид + 75-200 мг дозада уч ёки ундан кўп марта қабул қилинганида эришилади. Оптимал самарага эришиш учун 4 дан 6 ҳафтагача вақт талаб қилиниши мумкин. Суткалик дозани кейинчалик оширишнинг зарурати туғилганида, буни 1 ойлик оралиқлар билан амалга ошириш керак.\nСамарани бир маромда ушлаб турувчи даволаш\nСамарани бир маромда ушлаб турувчи даволашнинг ўртача дозаси – 125 мг (100 мг леводопа + 25 мг бенсеразид) суткада 3-6 марта. Қабул қилишлар сони (учтадан кам бўлмаслиги керак) ва уларни кун давомида тақсимланиши оптимал самарани таъминлаши керак.\nМаксимал рухсат берилган доза суткада – 500 мг Мадопар (400 мг леводопа + 100 мг бенсеразид) ташкил этади.\nУйқудан 1 соат олдин, оз миқдордаги овқат билан қабул қилинади. Мадопарни қабул қилишдан олдин оқсилларга бой бўлган овқатни истеъмол қилишдан ўзини тийиш керак.\nУйқуга кетишни бузилиши билан кечувчи “Безовта оёқлар” идиопатик синдроми\nМадопар “125” препаратини буюриш тавсия қилинади.\nБошланғич доза: Мадопар 62,5 мг (50 мг леводопа + 12,5 мг бенсеразид) – 125 мг (100 мг леводопа + 25 мг бенсеразид). Самара етарли бўлмаганида Мадопарнинг дозасини 250 мг (200 мг леводопа + 50 мг бенсеразид) гача ошириш керак.\nУйқуга кетиш ва уйқуни бузилиши билан кечувчи “безовта оёқлар” идиопатик синдроми\nБошланғич доза: Мадопар “125” 1 та капсуласи уйқудан 1 соат олдин тавсия этилади.\nУйқуга кетиш ва уйқуни бузилишлари, шунингдек сутка давомидаги бузилишлар билан кечувчи “Безовта оёқлар” идиопатик синдроми\nҚўшимча: 1 капсула Мадопар қабул қилинади, максимал рухсат берилган суткалик доза – 500 мг (400 мг леводопа + 100 мг бенсеразид) Мадопарни ташкил этади.\nСурункали буйрак етишмовчилиги бўлган, диализ олаётган пациентларда “безовта оёқлар” синдроми\n125 мг Мадопар диализ бошланишидан 30 минут олдин буюрилади.\nАйрим ҳолатларда дозалаш\nМадопар препаратини бошқа паркинсонизмга қарши воситалар билан мажмуада қўллаш мумкин, даволаш давом этган давомида бошқа препаратларнинг дозасини камайтириш ёки уларни аста-секин бекор қилишнинг зарурати туғилиши мумкин.\nЕнгил ёки ўртача оғирлик даражасидаги буйрак етишмовчилиги бўлган пациентларда дозага тузатиш киритиш талаб қилинмайди.\nМадопар гемодиализ сеансларини олаётган пациентлар томонидан яхши ўзлаштирилади.\nУзоқ муддат даволанганда флюктуация “қотиб қолиш” эпизодлари, таъсир даври охирида самарани сусайиши, “ўзига келиш-ўзидан кетиш” феномени пайдо бўлиши мумкин. Ушбу симптомларни бартараф қилиш ёки уларнинг яққоллигини камайтириш учун дозага тузатиш киритиш мумкин, бунга кичикроқ дозаларни буюриш, аммо тез-тез буюриш билан эришиш мумкин. Кейинчалик даволаш самарасини кучайтириш учун дозани яна оширишга уриниб кўриш мумкин.\n“Безовта оёқлар” синдромининг симптомлари зўрайишини (кун давомида эрта пайдо бўлиши, оғирлик даражасини кучайиши ва тананинг бошқа қисмларини қўшилиши) истисно қилиш учун суткалик доза тавсия қилинган максимал доза –Мадопар 500 мг\n(400 мг леводопа + 100 мг бенсеразид) дан ошмаслиги керак.\nКлиник симптоматика зўрайганида леводопанинг дозасини камайтириш ёки леводопани аста-секин бекор қилиш ва бошқа даволашни буюриш керак.\n“Безовта оёқлар” синдроми бўлган пациентларда, клиник тадқиқотлар вақтида кузатилган ножўя таъсирларининг оғирлик даражаси ва учраш тезлиги Мадопарни стандарт тартибда қабул этган Паркинсон касаллик билан касалланган беморларга нисбатан паст бўлган.\nҚуйида, умуман олганда 85 нафар пациент иштирок этган иккита плацебо-назоратли клиник кесишган тадқиқотлардан олинган умумий маълумотлар келтирилган.\nДаволаниш гуруҳида бир мартадан кўпроқ учраган барча ножўя реакциялар кўрсатилган.\n1-жадвал. Плацебо гуруҳи ва даволаш гуруҳидаги М43052 и М43060 тадқиқотлардаги кузатилган ножўя реакциялар\n(n) % Плацебо\nФебрил инфекция 4 4,7 2 2,3\nРинит 3 3,5 1 1,2\nБронхит 2 2,3 0 0\nБош оғриги 5 5,8 3 3,5\nБОС* ёмонлашиши 2 2,3 5 5,8\nБош айланиши 3 3,5 1 1,2\nМеъда- ичак тизими томонидан бузилишлар\nОғизни қуриши 3 3,5 1 1,2\nДиарея 2 2,3 1 1,2\nКўнгил айниши 2 2,3 2 2,3\nЮрак –қон томир тизими томонидан бузилишлар\nЭКГ**даги кўрсаткичларни ўзгариши 2 2,3 1 1,2\nАртериал босимни кўтарилиши 2 2,3 2 2,3\n* “Безовта оёқлар” синдроми\n**Юрак ритмини бузилишлари\nҚайд этилгандан кейинги кўлланилиши\nГемолитик анемия, ўртача ва транзитор лейкопения, ва тромбоцитопения, шунингдек тромбопластин вақтини қисқариши кам ҳолларда учраган.\nМадопар препарати қўлланганида қонда мочевина азотининг даражасини ошиши (КМА) кузатилган. Шунинг учун умумий қон таҳлили ва жигар кўрсаткичларини ҳамда буйрак функциясини мунтазам равишда назорат қилиш тавсия қилинади, таркибида леводопа сақлаган исталган дори воситалар билан узоқ муддат даволаш ўтқазилганда ҳам.\nМоддалар алмашинуви ва озиқланиш тизимидаги бузилишлар\nТез-тез эмас: анорексия.\nОдатда–жигар трансаминазалари (аспартатаминотрансфераза (АСТ), аланинаминотрансфераза (АЛТ)) ва ишқорий фосфатазанинг фаоллигини енгил даражада транзитор ошиши кузатилади. Гамма-глутамилтранспептидазанинг фаоллигини ошиши кузатилган.\nПаркинсон касаллиги бўлган пациентларда, айниқса кекса ёшдаги ва анамнезида ушбу симптомлар кузатилган пациентларда депрессия ривожланиши мумкин; тез-тез бўлмаган ҳолларда – ажитация, хавотирлик, уйқуни бузилиши, галлюцинациялар, алаҳсираш, хулқ-атвор бузилишлари ва агрессия; кам ҳолларда – вақтинчалик дезориентация ва кўрқинчли тушлар кузатилиши мумкин.\nМадопар препарати қўлланганда ўз жонига суиқасд қилиш фикрлари билан кечувчи, шунингдек бу асосий касаллик билан боғлик бўлиши мумкин бўлган депрессия ривошланиши мумкин.\nМадопар препарати қўлланганда одатлар ва мойил бузилишлар, аддитив – хулқ-атвор бузилишлари, шунингдек обсессив – компульсив бузилишлар учун хос бўлган хулқ турлари (компульсив савдо қилиш ва пул ҳаражат қилиш, ортиқча овқатланиш ва булимия) кузатилиши мумкин.\nҚимор ўйинларга мойил бўлган ҳаракатлар ва либидони ошиши, шу жумладан гиперсексуал ҳолатлар қайд қилинган.\nМадопар препаратини қабул қилаётган пациентларда “безовта оёқлар” синдроми зўраиши мумкин.\nКўп эмас: бош оғриғи.\nМадопар препаратини қабул қилиш уйқучанлик ва жуда кам ҳолларда яққол ифодаланган кундузги уйқу ва тўсатдан ухлаб қолиш ҳуружларини ривожланиши билан кечади (“Махсус кўрсатмалар” бўлимига қаранг.)\nПаркинсон касаллиги билан хасталанган пациентларда, юқори дозаларда қабул қилинганда ёки даволашнинг анча кечки босқичларида ихтиёрсиз ҳаракатлар (масалан, хорея ёки атетоз туридаги) кузатилиши мумкин. Ушбу кўринишларни одатда дозани камайтириш йўли билан енгиллаштириш ёки бутунлай бартараф қилиш мумкин.\nУзоқ муддат даволанганда терапевтик жавоб реакциясини, шу жумладан “қотиб қолиш” феномени дозани таъсир қилиш даври якунида самарани пасайиши (“ҳолдан тойиш” феномени), “ўзига келиш – ўзидан кетиш” феномени кузатилиш мумкин. Ушбу ўзгаришларни одатда дозани танлаш ва кам миқдордаги дозаларни қисқа вақт оралиғида қабул қилиш йўллари орқали йўқотиш ёки енгиллаштириш мумкин.\nКейинчалик даволаш самарасини кучайтириш учун дозани яна ошириш мумкин. Таъм билиш ҳиссини йўқолиши ёки бузилиши якка ҳолатларда кузатилган.\n“Безовта оёқлар” синдроми бўлган пациентлар\nДофаминергик препаратларни узоқ муддат қўллашнинг энг кўп учрайдиган ножўя самараси бу пациентнинг аҳволини ёмонлашиши, бу навбатдаги кечки дозани қабул қилишдан аввал симптомларни намоён бўлиш вақтини кечқурунлар тунги вақтдан кундузги ва кечқурунги вақтга силжиши билан ифодаланади.\nТез-тез эмас: аритмиялар, ортостатик гипотензия. Ортостатик гипотензия кўринишларини Мадопар препаратининг дозасини пасайтириш йўли билан енгиллаштириш мумкин.\nМеъда-ичак йўллари томонидан бузилишлари\nТез-тез эмас: иштаҳани пасайиши, кўнгил айниши, қусиш, диарея ва оғизни қуриши. Одатда эрта даволашнинг босқичларида намоён бўлувчи кўрсатилган ножўя таъсирларни Мадопар препаратини овқат билан (етарли даражада овқат ёки суюқлик билан бирга) ёки дозани аста-секин ошириш билан назорат қилиш мумкин.\nТери ва тери ости тўқималари томонидан ўзгаришлар\nКам ҳолларда: аллергик реакциялар (қичишиш, тошма)\nСийдикнинг ранги бироз ўзгариши мумкин (одатда қизғиш рангда бўлади, турса тўқлашади)\nЖигар трансаминазалари (аспартатаминотрансфераза (АСТ), аланинаминотрансфераза (АЛТ)) ва ишқорий фосфатазанинг фаоллиги вақтинчалик ошиши мумкин. Гамма-глутамилтранспептидазанинг фаоллиги ошиши, қонда мочевина азотининг концентрациясини ошиши кузатилган. Бундан ташқари, биологик суюқликлар ёки тўқималарни, хусусан сўлак, тил, тиш ва оғизни бўшлиғи шиллиқ қаватининг рангини ўзгариши ёки бўялиши мумкин.\nЛеводопага, бенсеразидга ёки препаратнинг ҳар қандай бошқа компонентига ўта юқори сезувчанлик.\nЭндокрин аъзолари, жигар ёки буйрак функциясининг декомпенсацияланган бузилишлари (“безовта оёқлар” синдроми бўлган, диализ олаётган пациентлардан ташқари), декомпенсация босқичидаги юрак-қон томир тизимининг касалликлари, психотик компоненти билан кечувчи руҳий касалликлар, ёпиқ бурчакли глаукомада қўллаш мумкин эмас.\nМадопарни моноаминооксидазанинг (МАО) носелектив ингибиторлари билан мажмуада ёки МАО-А ва МАО-В ингибиторлари билан бирга қўллаш мумкин эмас.\n25 ёшгача бўлган пациентлар.\nҲомиладорлик ва эмизиш даври. Мадопарни контрацепциянинг ишончли усулларидан фойдаланмайдиган туғруқ ёшидаги аёлларда қўллаш мумкин эмас (“Ҳомиладорлик ва эмизиш даври” га қаранг).\nТригексифенидил (антихолинергик препарат) леводопанинг сўрилиш даражасини эмас, балки тезлигини камайтиради.\nТемир сульфати леводопанинг плазмадаги максимал концентрациясини ва AUC 30-50% ни пасайтиради, бу барча пациентларда бўлмасада, айримларида клиник аҳамиятли ўзгариш ҳисобланади.\nМетоклопрамид леводопанинг сўрилиш тезлигини оширади.\nЛеводопа ва домперидон бир вақтда қабул қилинганда меъдани бўшашини рағбатлантириши ҳисобига леводопанинг биокираолишлиги ошиши мумкин.\nФармакодинамик ўзаро таъсири\nНейролептиклар, опиатлар ва резерпин сақловчи антигипетензив препаратлар Мадопарнинг таъсирини сусайтиради.\nМАО ингибиторлари. Агар Мадопар МАО қайтмас носелектив ингибиторларини олаётган пациентларга буюрилса, унда МАО ингибиторини қабул қилишни тўхтатилишидан то Мадопарни қабул қилиш бошлагунча камида икки ҳафта ўтиши керак (“Қўллаш мумкин бўлмаган ҳолатлар” бўлимига қаранг). Бироқ МАО-В селектив ингибиторлари (селегилин ёки разагилин каби) ва МАО-А-селектив ингибиторларини (маклобемид каби) Мадопар қабул қилаётган пациентларга буюриш мумкин. Бундай ҳолларда препаратнинг самарадорлиги ва ўзлаштира олиниши жиҳатидан пациентнинг шахсий эҳтиёжига қараб, леводопанинг дозасига тузатиш киритиш тавсия қилинади. МАО-А ва МАО-В ингибиторларини бирга қўллаш МАО-носелектив ингибиторларини қабул қилинишига эквивалентдир, шунинг учун бундай мажмуа Мадопар билан бир вақтда буюриш мумкин эмас.\nСимпатомиметиклар (адреналин, норадреналин, изопротеренол, амфетамин). Мадопарни симпатомиметиклар билан бир вақтда буюриш мумкин эмас, чунки леводопа уларнинг таъсирини кучайтириши мумкин. Агар бир вақтда қабул қилиш жуда зарур бўлса, юрак-қон томир тизимининг ҳолатини синчков назорати ва зарурати туғилганида симпатомиметикларнинг дозасини камайтириш жуда муҳимдир.\nПаркинсонизмга қарши воситалар. Препаратни бошқа паркинсонизмга қарши воситалар (антихолинергик воситалар, амантадин, селегилин, бромкриптин, дофамин антагонистлари) билан бирга қўллаш мумкин, бироқ бу ҳоҳланган ва ҳоҳланмаган самараларни кучайтириши мумкин. Мадопарнинг ёки бошқа препаратнинг дозасини камайтириш талаб қилиниши мумкин. Агар даволашга катехол-о-метилтрансферазанинг (КОМТ) ингибитори қўшилса, Мадопарнинг дозасини камайтириш талаб қилиниши мумкин. Мадопар билан даволашнинг бошида, антихолинергик препаратларни тўсатдан бекор қилиш мумкин эмас, чунки леводопа дарҳол таъсир қилишни бошламайди.\nЛеводопа катехоламинлар, креатинин, сийдик кислотаси ва глюкозанинг лаборатор аниқлаш натижаларига таъсир қилиши мумкин, Кумбс синамасининг ва сийдикда кетон таначаларига тахлилининг сохтамусбат натижаси бўлиши мумкин.\nМадопар қабул қилаётган пациентларда, препаратни оқсилга бой овқат билан бир вақтда қабул қилиш леводопани меъда-ичак йўлларидан сўрилишини бузиши мумкин.\nДофамин рецепторларни блокловчи антипсихотик препаратларни (хусусан, Д2-дофамин рецепторларнинг антагонистлари), бир вақтда қабул қилиш леводопа ва бенсеразиднинг паркинсонизмга қарши таъсирини камайтириши мумкин.\nЛеводопа ўз навбатида ушбу препаратларнинг антипсихотик таъсирини камайтириши мумкин. Шунинг учун улар бир вақтда қабул қилинганида эҳтиёткорликка риоя қилиш керак.\nГалотан билан умумий анестезия ўтказиш. Мадопарни қабул қилиш жарроҳлик операциясидан 12-48 соат олдин бекор қилиниши керак, чунки Мадопар олаётган пациентларда галотанли наркоз вақтида артериал босимни ўзгариши ва аритмиялар пайдо бўлиши мумкин.\nПрепаратга юқори сезувчанлиги бўлган пациентларда тегишли реакциялар ривожланиши мумкин.\nОчиқ бурчакли глаукомаси бўлган пациентларда кўз ички босимини мунтазам равишда ўлчаш тавсия қилинади, чунки леводопа назарий жиҳатдан кўз ички босимини ошириши мумкин.\nАгар Мадопар препаратини кўп бўлмаган миқдордаги овқат ёки суюқлик билан қабул қилинса, шунингдек агар дозаси аста-секин оширилса, даволашнинг бошланғич босқичида меъда-ичак йўллари томонидан кузатилиши мумкин бўлган ножўя кўринишларни аҳамиятли даражада бартараф қилиш мумкин. Анамнезида меъда яраси ёки остеомаляцияси бўлган пациентларда эҳтиёткорликка риоя қилиш керак.\nАнамнезида миокард инфаркти, юрак ишемик касаллиги ва аритмияси бўлган пациентларда юрак фаолиятини мунтазам равишда баҳолаш (хусусан электрокардиография (ЭКГ) ёрдамида) керак.\nДаволаш вақтида жигар ва буйрак функциясини, қон формуласини назорат қилиш керак.\nҚандли диабети бўлган беморларда қонда глюкоза даражасини тез-тез назорат қилиш ва гипогликемик препаратларнинг дозасига тузатиш киритиш керак.\nХавфли меланома билан хасталанган пациентларда (шу жумладан, ташҳиси тахмин қилинганда, анамнезида ташҳис қўйилмаган тери ўсмаси ёки хавфли меланома бўлганида) Мадопар препаратини қўллаш мумкин эмас.\nСуткада 50 -100 мг дозада пиридоксин (В6 витамин) билан бир вақтда қабул қилинганида леводопанинг самараси пасайиши мумкин. Декарбоксилаза ингибитори ва леводопа бир вақтда қабул қилинганида самарасини пасайиши кузатилмаган. Мадопар препаратини таркибида В6 витамин кичик дозаларини сақловчи препаратлар билан мажмуада кўллаш мумкин.\nЖарроҳлик операциясини умумий оғриқсизлантириш билан ўтказиш зарурати бўлганида, Мадопар билан даволашни галотан билан умумий оғриқсизлантиришдан ташқари операциягача давом эттириш керак. Мадопар қабул қилаётган пациентларда галотанли наркоз вақтида артериал босимни тебранишлари ва аритмиялар пайдо бўлиши мумкинлиги туфайли Мадопарни қабул қилишни оператив аралашувдан 12-48 соат олдин бекор қилиш керак. Операциядан кейин дозани аста-секин дастлабки даражасигача ошириб даволаш қайтадан бошланади.\nМадопар қабул қилишни тўхтатмаган пациентларда жарроҳлик операциясини ўтказиш учун галотан ва циклопропанли наркозни қўллашдан сақланиш керак (масалан кечиктириб бўлмаган ҳолатда).\nМадопарни кескин тўсатдан қилиш мумкин эмас. Препаратни тўсатдан бекор қилиш ҳаёт учун хавф туғдириши мумкин бўлган хавфли нейролептик синдромига (ҳароратни ошиши, мушаклар ригидлиги, шунингдек кузатилиши мумкин бўлган руҳий ўзгаришлар ва қон зардобида креатинфосфокиназанинг фаоллигини ошиши) олиб келиши мумкин. Бундай симптомлар пайдо бўлганида пациент шифокор назорати остида бўлиши (зарурати бўлса госпитализация қилиниши керак) ва тегишли симптоматик даволаш олиши керак. У пациентнинг ҳолатини мувофиқ равишда баҳолангандан кейин Мадопарни қайта буюриш мумкин.\nДепрессия асосий касалликнинг (паркинсонизм, “безовта оёқлар” синдроми) клиник кўриниши ҳам бўлиши мумкин, Мадопар билан даволаш фонида пайдо бўлиши ҳам мумкин. Руҳий ножўя реакцияларни пайдо бўлиши мумкинлиги сабабли пациентни синчковлик билан кузатиш керак.\nМадопар препаратини қабул қилиш фонида уйқучанлик, кам ҳолларда тўсатдан ухлаш ҳуружлари пайдо бўлиши мумкин. Тўсатдан ухлаш ҳуружлари олдиндан ухлаш ёки бошқа белгилар йуқлигида пайдо бўлиш мумкин. Беморлар уларда тўсатдан ухлаш ҳуружлари пайдо бўлганини англамаслиги мумкин, шунинг учун уларни ривожланиш хавфи эҳтимоли борлигини огоҳлантириш керак.\nДорига қарамлик ва суиистеъмол қилиш эҳтимоли\nДофамин дисрегуляцияси синдроми: Паркинсон касаллиги бўлган кам сонли пациентларда, шифокорнинг тавсияларига ва препаратнинг терапевтик дозаларини аҳамиятли оширилишига қарамасдан, препаратнинг ошиб борувчи дозаларини назоратсиз қўллаш натижасида хулқ ва когнитив бузилишларни пайдо бўлиши аниқланган.\nПаркинсон касаллигини даволаш учун дофамин рецепторларнинг агонистларини қабул қилган беморларда, қимор ўйинларга мойиллик, либидони кучайиши ва гиперсексуал ҳолатлар кузатилган. Ушбу кўринишлар билан дофаминергик рецепторларнинг аганистларига тааллуқли бўлган Мадопарни қабул қилиш ўртасида сабаб-оқибат боғлиқлигини тасдиқловчи далиллар йўқ. Аммо Мадопар қабул қилганда ушбу кўринишлар пайдо бўлиши мумкинлигини эсда тутиш керак, чунки Мадопар дофаминергик перпарат ҳисобланади.\nМадопарни ҳомиладорликда ва ишончли контрацепция усулларидан фойдаланмайдиган туғруқ ёшидаги аёлларда, ҳомилада скелетнинг ривожланишини бузилиши мумкинлиги туфайли мутлақо қўллаш мумкин эмас.\nАгар даволаш фонида ҳомиладорлик пайдо бўлса, препаратни даволовчи шифокорнинг тавсияларига мувофиқ бекор қилиш лозим.\nМадопар препаратини эмизиш даврида қўллашнинг зарурати туғилганида, бенсеразидни кўкрак сутига ўтиши тўғрисидаги ишончли маълумотлар йўқлиги туфайли, эмизишни тўхтатиш керак. Янги туғилган чақалоқларда скелетнинг нотўғри ривожланиши хавфини истисно қилиб бўлмайди.\nАнамнезида уйқучанлик, тўсатдан ухлаш ҳуружлари пайдо бўлганида автомобилни ҳайдаш ёки машиналар ва механизмлар билан ишлашдан сақланиш керак. Бу симптомлар пайдо бўлганида дозани пасайтириш ёки даволашни бекор қилиш мумкинлигини қайта кўриб чиқиш керак.\nМадопар препаратини қўллаш вақтда уйқучанлик ва/ ёки тўсатдан ухлаш ҳуружлари пайдо бўлган пациентларга транспорт воситаларини бошқаришни ва диққатни жамлаш талаб қиладиган бошқа турдаги фаолият билан шуғулланишга (хусусан, механизмлар билан ишлаш) йўл қўймаслик керак, чунки бу уларни ва атрофидагиларга оғир жароҳат етишига ёки ўлимга олиб келиш мумкин, бу ҳақида пациентларни барвақт огоҳлантириш керак.\nСимптомлари: “Ножўя таъсирлари” бўлимида эслатиб ўтилганлар, аммо янада яққол кўринишда: юрак-қон томир тизими томонидан (аритмиялар), руҳий сфера томонидан (онгни чалкашиши, уйқусизлик), меъда-ичак йўллари томонидан (кўнгил айниши ва қусиш), патологик ихтиёрсиз ҳаракатлар бўлиши мумкин.\nДаволаш: ҳаётий муҳим фаолиятларни назорат қилиш керак. Симптоматик даволаш: нафас аналептиклари, антиаритмик воситалар, тегишли ҳолларда – нейролептикларни қўллаш мумкин.\n100 мг + 25 мг капсулалар.\n100 капсула буралувчи қопқоқ билан беркитилган, унинг ички томонида силикагелли ҳажм мавжуд бўлган жигарранг рангли шиша флаконларда. Қопқоқ тешилган пластмасса тизимча билан бириктирилган (биринчи очиш назоратли). Қопқоқ юзасида ρ белгиси мавжуд. Флакондаги эркин бўшлиқ пахта ёки бошқа зичлаштирувчи материал билан тўлдирилган. Ҳар бир флакон қўллаш бўйича йўриқномаси билан бирга картон қутига жойланган.\nЗич ёпилган флаконда 30ºС дан юқори бўлмаган ҳароратда, болалар ололмайдиган жойда сақлансин.


Юртимиз келажаги ҳақида башорат (аудио, видео)\nБўлимлар: Гўзал лавҳалар, Радиосуҳбатлар\nУстозимиз шайх Обидхон қори – Аллоҳ шифои комил ато этсин – 10 йил муқаддам Би Би Си Ўзбек радиосига берган интерьвюларидан аудиолавҳа\n«… Биз бор имкониятимизни ишга солсак, тўғри ва ибратли иш олиб борсак, бу Ватанимиздаги инсонлар учун ҳам иншоаллоҳ тажриба мактабини ўтайди.\nУмид этамизки, Ўзбекистонда яшаётган мусулмонлар ҳам ўз фарзандларини ҳукумат органларидан қўрқмасдан Ислом динига бемалол ўргата оладиган замонлар келади. Болалар учун исломий мактаблар ёки давлат мактабларида исломий дарслар ташкил этилади. Хусусий университетлар очилади. Шахсий завод-фабрикалар пайдо бўлади ва ривожланади. Матбуот, радио-телевидение эркин бўлади. Иқтисодни бўғиб турган бугунги чангаллар олиб ташланади. Халқ хўжалагининг барча соҳалари иншоаллоҳ юксалиб, кучли тараққиёт содир бўлади.\nБиз ана шундай кунлар учун БУГУН – БУГУН меҳнат қилишимиз зарур. Ўзбекистон бир кун келиб озод бўлсаю халққа хизмат қиладиган етук мутахассислар бўлмаса, бугунги ёшлар чаласавод, молпараст, шуҳратпараст, ҳукумат истагандек ахлоқсиз, динсиз ва модапараст бўлиб ўссалар, аҳвол яна ўз-ўзидан эски замонга қайтиб қолади.\nМардикорчилик уят иш эмас. Аммо ишга яроқли аҳолининг аксарияти шундан бошқа ишнинг уддасидан чиқа олмаса ёки шундан бошқа ишнинг ўзи бўлмаса, миллатда ривожланиш бўлмайди.\nАгар халқимиз, асосан ёшлар ҳам исломий, ҳам дунёвий билимлар соҳиби бўлишга интилмасалар, ҳукумат устига яна сиёсий қолоқ, табиатан шафқатсиз шахслар келади. Ундайлар бурнининг тагидан нарини кўра олмайдиган қалби кўр, ақли фақат шахсий манфаатлар учунгина ишлайдиган нафс бандалари бўлади.\nБугунги ёшлар эртанги раҳбарлардир. Шунинг учун улар ҳозирдан бошлаб кенг ва чуқур билимлар соҳиби бўлишлари, ахлоқан намунали инсонлар бўлиб тарбия топишлари лозим.\nБугунги дунё кечагисидан кескин ва тубдан фарқ қилади. Эртангиси ҳам бугунгисидан шундай фарқли бўлади. Тараққиётнинг табиати шундай. Дунё сиёсати ҳам шу зайлда ривожланади. Буни биз одамлар ҳам – оддий одамлар ҳам, раҳбарлар ҳам тан олишимиз керак бўлади. Қаранг, кечаги куннинг (бугуннинг ҳам деса бўлади) энг зўр раҳбарлари учун хос бўлган сифатлар нималардан иборат? Бу инсонлар учун халқни алдаш, мамлакат бойлигини оилавий ўзлаштириш, диктатура, халқдан бегоналик, инсонийлик ва ахлоқ бобида фақирлик, ўзгача фикрга тоқатсизлик, динга беҳурматлик, мусулмонларга нисбатан хасислик ва паст назар билан қараш умумий белгилар бўлиб қолган.\nАммо биз эртанинг омадли ва ақлли раҳбарлари учун хос бўлган хислатлар қуйидагилардан иборат бўлади деб умид қиламиз: иймон ва ахлоқда ибрат, халқ билан бирга яшаш ва фикрлаш, турли дунёқарашларга сабр-тоқатлилик, диний ва дунёвий билимлардан етарли бохабарлик, фуқароларга раҳм-шафқат кўрсатиш ва кечиримли бўлиш…».\nШайх Обидхон қори\nБи Би Си, 2008 йил, 3-май\nУмид қилинган ёруғ кунлар келаётгани рост бўлсин\n“Тақдирлар” рукнимизда навбатдаги қаҳрамонимиз ўзбекистонлик таниқли уламо Обидхон қори\nҲижрат қилганим тўғри бўлганми ёки нотўғри?\nВатанда туриб Исломга хизмат қилиб яшаш аҳамияти


30.08.2018 21:42 Чоп этиш версияси\nМамлакатимиз мустақиллигининг 27 йиллиги муносабати билан Ўзбекистон Республикаси Президенти Шавкат Мирзиёев номига хорижий давлатлар ва ҳукуматлар раҳбарларидан самимий қутловлар келиши давом этмоқда. Уларда давлатимиз раҳбарига саломатлик ва муваффақиятлар, Ўзбекистон халқига тинчлик-осойишталик ва фаровонлик тилаб, эзгу истаклар изҳор этилган.\nСизни миллий байрам – Ўзбекистон Республикаси давлат мустақиллиги куни билан самимий муборакбод этаман.\nРоссияда дўст Ўзбекистоннинг ижтимоий-иқтисодий тараққиёт борасида эришаётган ютуқлар, мамлакатингизнинг халқаро майдондаги нуфузи ортиб бораётгани мамнуният билан эътироф этилмоқда.\nДавлатларимиз ўртасидаги дўстлик ва яхши қўшничилик каби эзгу анъаналарга асосланган муносабатлар юксак даражага кўтарилган. Ишончим комил, биз биргаликдаги саъй-ҳаракатларимиз билан икки томонлама стратегик шериклик ва иттифоқчилик муносабатларини, шунингдек, минтақавий масалалар бўйича конструктив ҳамкорликни бундан буён ҳам фаол ривожлантирамиз. Бу халқларимиз манфаатларига тўлиқ жавоб беради ҳамда Марказий Осиёда хавфсизлик ва барқарорликни таъминлаш борасидаги интилишларимизга ҳамоҳангдир.\nСизга, муҳтарам Шавкат Миромонович, мустаҳкам соғлик ва муваффақият, Ўзбекистоннинг барча фуқароларига бахт-саодат ва фаровонлик тилайман.\nСизни ва бутун Ўзбекистон халқини Ўзбекистон Республикаси давлат мустақиллигининг 27 йиллиги билан самимий муборакбод этишга ижозат бергайсиз.\nЎзбекистон Республикаси мустақиллик йилларида сиёсат, иқтисодиёт ва ижтимоий тараққиёт соҳаларида юксак эътирофга сазовор улкан ютуқларни қўлга киритди.\nСиз, Жаноби Олийлари раҳбарлигида амалга оширилаётган ва салмоқли натижалар бераётган ислоҳотлар сиёсати алоҳида таҳсинга муносиб.\nСизнинг раҳбарлигингизда Ўзбекистон Республикаси ўз тараққиётида янги ва янада юксак марраларга эришишига ишончим комил.\nМамлакатларимиз 1992 йилда дипломатик муносабатлар ўрнатганидан буён ишонч ва дўстлик тамойиллари асосида ўзаро манфаатли алоқаларни ривожлантираётганидан хурсандман. Сиз, Президент жаноблари билан мамлакатларимиз ўртасидаги ҳамкорликни янада мустаҳкамлаш ва кенгайтириш масалаларини муҳокама қилиш учун ўзаро мақбул муддатларда Ўзбекистон Республикасида ташриф билан бўлишга умид қиламан.\nПрезидент жаноблари, Сизга мустаҳкам соғлик ва улкан муваффақиятлар, Ўзбекистон Республикасига янада равнақ тилайман.\nСиз, Жаноби Олийларини дўст Ўзбекистоннинг Мустақиллик куни нишонланиши муносабати билан муборакбод этиб, Сизга халқингиз орзу-интилишларини рўёбга чиқариш йўлидаги саъй-ҳаракатларингизда омад тилайман.\nШу фурсатдан фойдаланиб, мамлакатларимиз ўртасидаги дўстона алоқаларни муштарак манфаатлар йўлида барча соҳаларда мустаҳкамлашга қаратилган ҳамкорлигимизни қўллаб-қувватлашимни таъкидлайман.\nСизга мустаҳкам соғлик, бахт-саодат, дўст Ўзбекистон халқига янада тараққиёт ва фаровонлик тилаб қоламан.\nМиср Араб Республикаси Президенти\nСаудия Арабистони Подшоҳи Салмон ибн Абдулазиз Ол Сауд\nСаудия Арабистони Подшоҳлиги Валиаҳди, Вазирлар Маҳкамаси раисининг ўринбосари, мудофаа вазири Муҳаммад ибн Салмон ибн Абдулазиз Ол Сауд\nЛаос Халқ Демократик Республикаси Президенти Буннянг Ворачит